Leto: Kultúrne aj tvorivé
Zmysluplne, zaujímavo, zábavne. Aj tak sa dalo prežiť leto v Dúbravke. Mestská časť organizovala tretí ročník kultúrneho leta v amfiteátri na Valachovej. Na pódiu sa vystriedali rôzne žánre a štýly, programy pre každého. Pre deti pripravila mestská časť aj denný umelecko-remeselný tábor ÚLET. Počas prázdnin tak mohli uletieť do sveta umenia...
Viac na str. 21 a 23.                                                                                 
Foto: Lucia Marcinátová
Ožvoldíčka sa krstila bublinkami a hrou
Na kotúči trojmetrový nápis, pri odmotaní sa však ukáže ani nie pol metrový kúsok stužky.  V obchode si asi niekto zo stužky odstrihol, nenávratne požičal...
Už začiatok, samotná príprava a uväzovanie  slávnostnej stužky, ktorej prestrihnutie malo otvoriť obnovené ihrisko na Ožvoldíkovej, predznamenávalo, že piatkové poobedie bude zábavné.  Stužka sa nakoniec zviazala z viacerých častí a o tretej popoludní ju prestrihli spoločne deti s vedením Dúbravky.
Na prvý júlový piatok naplánovala mestská časť akciu ÓÓóó otvára sa Ožvoldíčka. Program bol neformálny, detská zábava a najmä hranie sa na novom ihrisku. Na úvod si pripravili tančeky deti z Materskej školy Ožvoldíkova, pozvanie prijali aj škôlkari z Cabanovej a spoločne s ostatnými návštevníkmi sa začali hrať na vynovenom ihrisku v rámci súťaže Vyhraj sa a vyhraj na vynovenom ihrisku.
Deti mali prejsť lanovkou cez dúbravský „Dunaj“, vyliezť na hrad, napružiť sa na pružinách, zakrútiť sa kolo-kolo, na hojdačke vyletieť až ku hviezdam, čiže v akcii vyskúšať nové hracie prvky.  Súčasne prebiehalo kreslenie kriedami a vymýšľanie názvu pre obnovené ihrisko.
Názvy organizátori zapisovali, napokon boli vybrané tri, z ktorých mali deti zvoliť víťaza. Hlasovalo sa netradične – hlasom, presnejšie krikom. Medzi troma favoritmi boli názvy – Farbička, Dino (ako skratka detského ihriska na Ožvoldíčke) a Bublinka.
Deti si “vyhlasovali” Bublinku, asi aj preto, že obnovené ihrisko sa krstilo bublinami, čiže spoločným bublifukovaním.                  
Lucia Marcinátová
Viac na strane 2 a 3
Ihriská nespájajú len deti, ale aj dospelých. Organizujú brigády, podujatia, menia verejný priestor
Niekoľko brigád, sadenie kvietkov, natieranie, upratovanie, no aj nové priateľstvá, vzťah k  bydlisku, dobrý pocit a motivácia zároveň. V okolí niektorých dúbravských ihrísk vznikli komunity, ktoré inšpirujú. Najznámejšou je asi Občianske združenie Žime krajšie, ktoré aktívne mení ihrisko na Homolovej, pomáha tiež aktivizovať ihriskové tímy v okolí.
Už vlani začali meniť svoje okolie a ihrisko aj obyvatelia z okolia ihriska pri lekárni na Nejedlého, aktívni sú aj rodičia z okolia ihriska na Cabanovej pod materskou školou či z oblasti Galbavého. Položili sme im preto rovnaké otázky, opýtali sme sa, čo ich motivovalo nesedieť, ale priložiť ruku k dielu, zapojiť sa a meniť svoje okolie. Možno inšpirujú aj vás...
1.  Čo vás motivovalo nestáť, nefrflať, ale začať aktívne meniť „vaše ihrisko“, športovisko?
2.   Bolo ťažké dať dokopy ľudí, ktorí sa pridali k brigáde počas víkendu, vo voľnom čase? Kto sa pridal, pomohol?
3.   Čo konkrétne, aké brigády prebehli, na čom ste pracovali? Čo sa podarilo zmeniť?
4.   Aké máte nápady a plány ohľadom ihriska – športoviska alebo vášho okolia do budúcnosti?   (lum)
Začalo to pri kočíkovaní,
teraz pomáhajú aj iným ihriskám
1.  Celá naša iniciatíva začala veľmi nenápadne, rozhovormi pri kočíkovaní našich ratolestí. V okolí ihriska na Homolovej ulici sme videli množstvo malých detí a ich rodičov a spoločne sme debatovaním na ihrisku vymýšľali, čo by sa dalo na ihrisku vylepšiť. To už bol len krok k tomu, aby sme založili občianske združenie a začali nápady pretavovať do brigád, písania projektov a organizovania kultúrnych a spoločenských podujatí priamo na ihrisku. Našou hlavnou motiváciou bola spokojnosť miestnych detí, podporovanie detí, aby trávili voľný čas vonku na vzduchu a pozitívnym prínosom bolo aj postupné budovanie miestnej komunity, kde sa ľudia poznajú a sú ochotní si pomáhať.
2. Keďže ihrisko na Homolovej na začiatku revitalizácie navštevovali rodiny s deťmi, ktoré sa postupne vďaka deťom spoznali, každý, kto mohol, sa brigád rád zúčastnil. Dôležitým krokom bolo brigádu zorganizovať, čoho sme sa ako občianske združenie radi zhostili. Brigády zväčša organizujeme v sobotné rána na jar a na jeseň, no už sa nám stalo, že zorganizovanie brigády si  rodičia pýtali aj sami mimo týchto klasických jarno-jesenných termínov. Brigádovanie na ihrisku Homolova sa tak stáva pomaly zvykom. Neraz vidno na ihrisku doobeda mamičky pobehovať s metlami a lopatami.
3. Každý rok organizujeme jarnú a jesennú brigádu, okrem týchto pravidelných brigád sa upratuje ihrisko takmer každodenne – na ihrisku máme erárnu metlu, takže, kto má čas, pozametá. Na ihrisko nám taktiež rodičia aj obyvatelia v okolí venovali množstvo hračiek od formičiek po odrážadlá, a tie sa tiež rodičia snažia pred odchodom z ihriska upratať. Pre deti sme na formičky a hračky kúpili farebné plastové koše a vedieme ich k upratovaniu aj váženiu si vecí nielen doma, ale aj vo verejnom priestore.
4.    Momentálne sa snažíme na ihrisku zabojovať proti divokým mačkám, ktoré nám znečisťujú pieskovisko, preto sme časť dvoch percent z daní použili na výmenu piesku a za spoluúčasti mestskej časti bude na pieskovisku ešte toto leto osadené tienidlo, ktoré bude slúžiť cez deň ako ochrana pred slnkom a na noc sa bude sťahovať na pieskovisko ako plachta na ochranu proti divokým mačkám. Taktiež plánujeme dopadovú plochu pod jednu z preliezačiek, ktorá je určená lozenie.  Do budúcna plánujeme ďalšie organizovanie brigád, ďalšie zveľaďovanie ihriska,  organizovanie kul-
túrnych podujatí pre rodiny s deťmi, podporu ďalších ihriskových komunít v Dúbravke. Čo sa týka okolia, budeme veľmi radi, ak sa podarí Dúbravke presadiť vybudovanie Parku Pri kríži – naše OZ  bude chcieť aktívne prispieť k vybudovaniu tohto parku, či už nápadmi alebo dobrovoľníckou prácou. Naši členovia, dobrovoľníci a podporovatelia pochádzajú z rôznych profesií a budú radi, ak svojím dielom budú mocť k tvorbe nového zeleného priestoru prispieť.
Michaela Staneková, OZ Žime krajšie
Výzva na zorganizovanie brigády prekvapila, no ďalšiu nevylučujeme
1.  Spolu so susedmi sa ako spoločenstvo vlastníkov bytov už takmer osem rokov staráme o zabezpečovanie rôznych opráv, rekonštrukcií v našom bytovom dome Galbavého 1. Realizovalo sa zateplenie, výmena strechy, stúpačiek vody, výťahov a vstupnej haly. Nakoľko, niektorí z nás majú malé deti, podal som podnet cez www.odkazprestarostu.sk, že by bolo vhodné zveľadiť roky neudržiavanú detskú dráhu na Talichovej ulici, na ktorej v dávnej minulosti deti súťažili na motokárach. Tie staré časy, keď tam boli preteky, si ako rodený Dúbravčan ešte pamätám. 
2.  Keďže som už v minulosti podal takto na Miestny úrad Dúbravka niekoľko podnetov na zveľadenie okolia, napríklad na chýbajúce hracie prvky a oplotenie na detskom ihrisku na Galbavého, opravu zničeného chodníka na Pekníkovej ulici pri Britskej škole a mnohé ďalšie, ktoré pracovníci miestneho úradu dali vždy riadne vykonať, bol som trochu zaskočený návrhom, ktorý tentoraz prišiel. Či by sme vedeli zorganizovať dobrovoľníkov, ktorí by odstránili z ihriska a chodníkov vedúcich k ihrisku prerastajúcu trávu a spraviť náter múrikov a pneumatík. Z nášho spoločenstva sa ku mne pripojili moji susedia – Radek Ivančo a Vladimír Feranec. Miestny úrad zabezpečil pracovné nástroje a farby. Práce však bolo naplánovanej veľmi veľa, preto sme iniciovali aj na facebookovej stránke výzvu na akciu. Pôvodne sme sa tešili, že to bude hračka, keďže sa prihlásilo viac ako 30 dobrovoľníkov, neviem,  možno ich odradilo počasie, alebo prázdniny. Isté je, že v prvý deň letných prázdnin prišli iba dvaja rodičia, ktorých nepriazeň počasia neodradila, a to František Kuruc a Igor Kapitán, ktorí bývajú v okolí.
3.  Boli sme teda na brigáde celkovo piati, ktorí sa s chuťou pustili najprv do zeminy. Vzali sme rýle a lopaty, celkovo sme vyniesli viac ako tridsať vriec. Starosta Dúbravky nás prišiel pozrieť a zásobil nás minerálkami. Prišli nám pomôcť aj naši synovia a dcéry, ktoré mali z tejto práce nefalšovanú detskú radosť. Na obed sme sa rozišli domov s prísľubom, že keď sa poobede vyjasní, pustíme sa do maľovania múrikov na modro a pneumatík na bielo-čierno, nech to vyzerá ako pravá závodná dráha pre malých pretekárov. S maľovaním sme skončili až podvečer a zhodli sa, že takúto akciu by si všetci ešte zopakovali.
4.  Pri tomto zrenovovanom ihrisku na Talichovej by sa mohlo do budúcna naplánovať osadenie hojdačiek, preliezok a aj smetných košov, pretože prostredie je to veľmi pekné a príjemné, určené na šantenie pre deti, tak nech sa to dlho zachová. Dôležité budú aj pravidelné kontroly mestskou políciou, aby natreté múriky neboli znehodnotené grafitmi. Myslím si, že dobrovoľnícka akcia mala zmysel a reálne ukázala, že sa aj dnes nájdu Dúbravčania, ktorým okolie nie je ľahostajné a sami obetujú svoj voľný čas a energiu na jeho zveľadenie. Vytvorili sa aj nové silné priateľstvá a rodičia sa minimálne v očiach svojich detí stali zručnými remeselníkmi. Verím, že dráha bude dlhé roky slúžiť svojmu účelu pre deti v našej Dúbravke.
Tomáš Buzinger,  predseda Spoločenstva vlastníkov bytov Galbavého 1
Nechceli sme čakať na zázraky, ktoré niekto urobí za nás
1.  „Motivovalo nás, že mestská časť sa snaží robiť niečo pre svojich obyvateľov, konečne sa začalo riešiť aj verejné priestranstvo, kde žijem. Hoci ide o malé úpravy, prinášajú veľký efekt. Podobne sme si to povedali na našom ihrisku, robíme, čo vládzeme a postupne bude krajšie a lepšie. Nebudeme čakať na zázraky, ktoré niekto urobí za nás.“
2.  „Na ihrisku sa pravidelne stretávame s viacerými rodinami, poznáme sa aj zo škôl a škôlok. Keď sa našiel niekto, kto brigádu načasoval a zorganizoval, rodičia s deťmi a dokonca aj starými rodičmi radi prišli. Bol to aj istý motivačný druh programu pre naše deti.
3.  Vďaka grantu Občianskeho združenia Žime krajšie sme očistili a pomaľovali spolu s našimi deťmi múriky na ihrisku.  Počas ôsmich poldenných brigád detí s veľkým nadšením maľovali rôzne živočíchy, dopravné prostriedky, prírodu... Pribudli aj aktivity na chodníku. Mestská časť doplnila sedenie na múrikoch a okolo pieskoviska, osadila novú preliezačku pre staršie deti a spravila oplotenie ihriska. My pokračujeme v skrášľovaním vysadili sme kvietky od pána starostu a hľadáme ďalšie možnosti rozvoja. Podarilo sa nám získať grant na výsadbu jedlých rastliniek a vytvorenie pocitového chodníka.
4.  Na jeseň chystáme ďalšie brigády, vytvoríme pocitový chodník pre bosé nohy, vysadíme bylinky a jedlé rastlinky do vyvýšených záhonov. Pod stromami tak vznikne prírodné oddychové zákutie. Do budúcna by sme na ihrisku radi osadili nejaké balančné  preliezačky pre deti, ale aj ďalšie lavičky či knižnú búdku na relax dospelých a seniorov.  Dúfame, že sa nám postupne podarí spraviť aj ďalšie projekty na pešej zóne, premeniť ďalšie plochy na príjemné priestranstvo na oddych či šport – mohla by tu byť cyklotrasa, basketbalové koše či futbalové bránky.
Gabriela Brejková, ihriskový tím pri lekárni na Nejedlého
Detské ihriská: Obnova, opravy, plány i prekvapenia
Vlani pracovala mestská časť na 16 ihriskách, tento rok sa sústredila na veľkú rekonštrukciu na Ožvoldíkovej, dokončovanie ihrísk pri Dune či na Galbavého a v Materskej škole Cabanova.
Apríl minulého roku. Navštevované ihrisko Ožvoldíkova za Základnou školou Pri kríži  oveľa plnšie ako v iné jarné dni. Deti, dospelí, aj seniori. Všetko nasvedčovalo, že na vtedy starnúcom ihrisku so zničenými hernými prvkami sa niečo deje.
Za rodičmi, deťmi aj seniormi zavítali v rámci svojich terénnych výjazdov starosta Dúbravky Martin Zaťovič, spolu so svojím zástupcom Ľubošom Krajčírom a niekoľkými miestnymi poslancami.
Hovorilo sa, samozrejme, najmä o ihrisku, zbierali a zapisovali sa podnety. Časť ihriska mala v tom čase podobu obvodových múrov z čias výstavby sídliska, rozpadávali sa, plocha medzi múrmi nemala využitie. 
Potom vznikli projekty, plány, nákresy, nápady... a na začiatku týchto letných prázdnin sa podarilo obnovené detské ihrisko otvoriť. 
Staré múriky zmenila rekonštrukcia, medzi múrikmi pribudli hracie prvky, hojdačky, oproti nová preliezačka aj lanovka.
Spolu s obnovou pribudli na ihrisku aj deti, doriešiť chýba ešte oddelenie plochy, na ktorej sa hráva futbal i hokej, od ostatnej časti ihriska,  aby lopta  nelietala a prípadne aj nezranila hrajúce sa deti.
Dokončovanie a materské školy
Ihrisko na Ožvoldíkovej nebolo jediné, ktoré sa počas tohto roku menilo. Mestská časť dokončovala ihrisko pri Dune, ktoré sa asi najvýraznejšie zmenilo počas minulého roku, postupnou obnovou prechádza aj ihrisko na Galbavého, pribudli hojdačky, bezpečnostný povrch.
Ten v rámci bezpečnosti na ihriskách pribudol aj v areáli Materskej školy Ušiakova, výraznejšou modernizáciou prešlo ihrisko v Materskej škole Cabanova, kde boli ešte staré hracie prvky, bez certifikátov.
Oplotenie vítané aj ničené
Vlani pracovala mestská časť na 16  ihriskách, začala aj  s oplocovaním ihrísk. Viaceré oplotenia sa však museli už tento rok opravovať, niektoré pre nekvalitnú prácu, viaceré však pre úmyselné poškodenie.  Prekvapivý a smutný zároveň je „príbeh“ plota na detskom ihrisku medzi Cabanovou a Tranovského. Obyvatelia nás upozornili na jeho systematické a opakované ničenie, plot úmyselne demoloval obyvateľ, ktorému prekážalo, že nemôže ísť krížom cez ihrisko cez kopec ako predtým, ale musí ho obísť. Opravovanie prináša nielen ďalšie investície do opráv, ale aj to, že plot neslúži a môže byť pri porušení dokonca nebezpečný. „Príbeh“ snáď bude mať  šťastný koniec a obyvateľ dopraje deťom bezpečnú hru...
Na asi najvyťaženejšom detskom ihrisku na Pekníčke pribudlo tienidlo nad pieskoviskom, sponzorsky opravila mestská časť aj tunajšie petangové ihrisko.
„Mestská časť má skoro 30 ihrísk s hernými prvkami, mnohé však potrebujú opravy, modernizáciu, snažíme sa ich obnovovať postupne a systematicky tak, aby v každom obvode Dúbravky bolo jedno obnovené väčšie ihrisko pre bezpečnú hru detí,“ hovorí starosta Dúbravky Martin Zaťovič. Dodáva, že mestská časť bude v obnove ihrísk a športovísk pokračovať aj budúci rok. V pláne je napríklad výmena veľkej preliezačky na najvyťaženejšom detskom ihrisku v Parku Pekníkova.
Medzi plánmi je napríklad aj doplnenie hracieho prvku na ihrisku Húščavova či rekonštrukcia hracích prvkov na ihrisku pred Dúbravskou pivárňou 2 pri Materskej škole Nejedlého.
Text a foto: Lucia Marcinátová
Farmári privážajú syr z malého slovenského Švajčiarska
Pred Domom kultúry Dúbravka sa prvýkrát rozložili v marci, odvtedy chodia pravidelne každý druhý štvrtok. Farmári.   Mäsové výrobky z mangalice, kváskový chlebík z Jahodnej, ktorý vydrží aj štyri dni čerstvý, originálne domáce koláče, pravá májová bryndza, korbáče, nite, skutočný ovčí syr i žinčica, vínko od vinárov, korenie,  med priamo od včelára a, samozrejme, sezónna zelenina.
Firma Farmárske trhy s.r.o organizuje predaje domácich výrobkov v Žiline, Martine, Prievidzi, Poprade či v bratislavskej Rači, Petržalke i Karlovej Vsi, pokračovali aj počas leta a budú aj po prázdninách. Dúbravčania tak nemusia cestovať nikam ďaleko, farmári prichádzajú priamo do mestskej časti. 
Postupne nazrieme do jednotlivých stánkov, predstavíme, čo ponúkajú,  ochutnáme, opíšeme, vypýtame recepty.  Farmárske trhy nie sú totiž len o nakupovaní, ale aj priamej debate s výrobcami, pestovateľmi, sú aj o rozhovoroch a milých stretnutiach.

Výrobné tajomstvá
Keď si pozrieme mapu Slovenska, tak zistíme, že obec Zázrivá má špecifickú polohu. Skoro 30 kilometrov na žiadnu stranu nie je žiadne mesto.  Je tu síce krásna príroda, no v minulosti sa  ľudia nemali kde zamestnať. Dnes sú tu mnohé firmy, ale podmienky na život sú stále ťažké.
Počasie chladné takmer celoročne,  Oravská Lesná je za kopcom, často tu nedozrejú ani zemiaky. Jedinou možnosťou ako sa v minulosti uživiť, tak bolo  chovať ovce a kravy a vyrábať syr. 
V minulosti poznali Zázrivcov s ich syrmi v Žiline, ale i v Ostrave a Bratislave. Z výroby syra vznikla tradícia, ich výrobe sa venujú celé rodiny, ktoré si strážia svoje výrobné tajomstvá. Dnes máme zo Zázrivej malé Švajčiarsko, prakticky v každej chalupe dostať kúpiť nejaký syr. 

Zo Zázrivej do Bruselu
Jedným z týchto rodinných výrobcov je aj rodina Pučekovcov. Už ich pradedo i dedo chodili predávať po svete. Začínali s výrobou ako každý doma v pivnici. Keďže dnes sú iné požiadavky na hygienu a spracovanie mlieka, tejto rodine sa podarilo vybudovať krásnu malú mliekareň, kde sa výrobe venujú.
Okrem 20 zamestnancov v nej pracujú všetci členovia rodiny, niektorí sa venujú priamo výrobe, iní jeho rozvozu po Slovensku, všetci však držia spolu a venujú sa tomu čo robiť vedia – syrom. Vsadili na tradíciu a kvalitu a tej ostávajú verní. Dobrý kvalitný syr sa líši od toho obyčajného množstvom tuku, ktorý je  v ňom obsiahnutý. Keď z mlieka separujete smotanu, vyrobíte síce syr, ale kvalita klesá. 
Toto sa u Pučekovcov jednoducho nerobí, preto sú ich výrobky stále dobré, tak ako kedysi. Sú to iné syry ako tie, ktoré sa síce v sieťach tvária ako originál, ale keď ich ochutnáte, miesto chuti máte v ústach iba soľ. 
Rodinná firma Syrmix patrí medzi najväčších výrobcov. Ich korbáčiky, nite, ktoré Zázrivci volajú vojky, žinčica či bryndza získali mnohé ocenenia na rôznych výstavách. A keď išlo o spor s Poliakmi z okolia Zakopaného, kto začal prvý s výrobou "oštiepkov a bryndze" a má teda právo v únii tento názov aj používať, mama Pučeková sa do toho dala s typickou „zázrivskou zarputilosťou“ a názor oštiepok a bryndza obhajovala a aj obhájila priamo v Bruseli.
Na Farmárskych trhoch sa dá syr zo slovenského „Švajčiarska“ od Pučekovcov alebo Syrmixu nájsť. Stačí ochutnať a posúdiť...
(vn, lum)
Poslanci hlasovali o peniazoch pre dom kultúry
K rekonštrukcii Domu kultúry Dúbravka je zas o niečo bližšie. Dúbravskí poslanci na poslednom zasadnutí schválili navýšenie rozpočtu zo sumy 50-tisíc eur na 195-tisíc na vypracovanie projektovej dokumentácie na prestavbu a rekonštrukciu kultúrneho domu.
Okrem tejto zmeny rozpočtu hlasovalo miestne zastupiteľstvo napríklad o dotáciách pre športové  kluby, nájmoch pozemkov či inventarizácii.
Starosta Martin Zaťovič avizoval už pred voľbami rekonštrukciu objektu a presťahovanie troch budov miestneho úradu pod jednu strechu do kultúrneho domu. Postupné zmeny v súvislosti s domom kultúry sa začali vo februári minulého roku. Prebehlo výberové konanie na riaditeľa Domu kultúry Dúbravka. Zmenilo sa vedenie, fungovanie,  koncepcia a systém kultúry v Dúbravke. Po novom je riadená centrálne z Domu kultúry Dúbravka.
V marci tohto roku vypísala mestská časť  verejnú anonymnú jednokolovú architektonickú súťaž na riešenie „Rekonštrukcie a dostavby objektu Domu kultúry Dúbravka”. Odborná porota jednoznačne určila víťaza. V architektonickej súťaži uspel bratislavský architekt Miroslav Vrábel.

Zmena v rozpočte
„Víťaz predložil návrh na vypracovanie kompletnej projektovej dokumentácie vo výške 195-tisíc eur,“ približuje prednosta úradu Rastislav Bagar.  „So sumou 50-tisíc eur sme počítali vopred,  chýbalo nám teda 145-tisíc. Projekt zahŕňa komplet návrh rekonštrukcie a dostavby objektu vrátane technického vybavenia a tiež projekt úpravy spevnených plôch námestia. Dokumentácia rekonštrukcie objektu obsahuje  - architektúru, požiarnu ochranu, statiku, zdravotechniku, vzduchotechniku, chladenie, vykurovanie, plynofikáciu.“
Úrad navrhol presunutie 100-tisíc eur  z plánovanej rekonštrukcie strechy miestneho úradu na Žatevnej 4. „Nakoľko sa premýšľa sťahovať miestny úrad do kultúrneho domu, nebolo by to ekonomicky výhodné,“ vysvetlil Bagar.  „Ďalšia časť peňazí bude presunutá z financií určených na drobné opravy v dome kultúry, nemá zmysel robiť drobné úpravy, keď sa plánuje rekonštrukcia.“
Tieto zmeny v rozpočte nebudú mať podľa prednostu žiaden dopad na zmenu výšky prebytku rozpočtu.
Zmenu v rozpočte podporilo 18 z 20 prítomných poslancov, zdržal sa poslanec Marcel Burkert, poslanec Peter Hanulík nehlasoval.
Dom kultúry v Dúbravke začal slúžiť na jeseň v roku 1986. Dôvodom vyhlásenia architektonickej súťaže bol súčasný stav objektu, jeho technické a funkčné zostarnutie. Ročne vkladá mestská časť do kultúrneho domu 250- až 300-tisíc eur, zrekonštruovaním, zateplením kultúrneho domu a presťahovaním viacerých budov miestneho úradu pod jednu strechu vie ušetriť na energiách a splácať úver.
Poslanci v súvislosti s domom kultúry tiež požiadali prednostu o priame rokovacie konanie na uzavretie zmluvy na projektovú dokumentáciu s víťazom architektonickej súťaže.

Športovcom
Zastupiteľstvo schvaľovalo aj nenávratné finančné dotácie pre športové kluby, ktoré sú svojimi športovými aktivitami spojené s Dúbravkou a dúbravskými deťmi. Peniaze idú z rozpočtu mestskej časti.
Dotácie navrhovala komisia športu.  „Komisia športu má odporúčací charakter pre pána starostu. Ako komisia monitorujeme, vyhodnocujeme, máme prehľad  o kluboch a aktivitách v mestskej časti,“ približuje predseda Komisie športu Branislav Semančík.
Lucia Marcinátová, zm
Koprivnická ulica je nebezpečná
Obyvatelia upozornili na vysokú rýchlosť, zhustenú premávku a problematický pohyb chodcov.
Zasadnutia miestneho zastupiteľstva sú verejné, majú na ne možnosť prísť obyvatelia, hovoriť o problémoch, ktoré ich v Dúbravke trápia, môžu debatovať, navrhovať riešenia.
Na posledné zastupiteľstvo prišla pomerne početná skupina obyvateľov z okolia Koprivnickej, ktorých dlhodobo trápi situácia na ceste. Denne ňou jazdia do práce, ich deti chodia do školy.
Kedysi pokojná príjazdová cesta k rodinným domom sa zmenila na frekventovanú ulicu. Veľa vodičov si po nej skracuje cestu a vyhýba sa semaforom na hlavných cestách, jazdia neprimeranou rýchlosťou.
Autá parkujú po oboch stranách nedostatočne širokej cesty, čím znižujú jej  prehľadnosť, pohyb chodcov po ceste je pre chýbajúci chodník nebezpečný.
Po debate a zasadnutí poslancov vyšlo vedenie mestskej časti spolu s odbornými zamestnancami do terénu, k obhliadke Koprivnickej sa pridali aj príslušníci policajného zboru. Debatovali, hľadali riešenia.
Za prioritu si dali zvýšiť bezpečnosť,  na ulici by mali pribudnúť spomaľovače, zníži sa tiež povolená rýchlosť.
O ďalších riešeniach bude ešte vedenie mestskej časti debatovať s obyvateľmi a policajtmi.
(zm)
Odstraňovanie vozidiel riadi zákon o odpadoch
Vraky, téma, ktorá trápi mnoho obyvateľov nielen Dúbravky. Prečo stojí pred domom auto, ktoré sa zjavne nepoužíva? Prečo nemôže byť odstránené? Aké možnosti má mestská časť, môže konať? Odpovede sme hľadali na referáte životného prostredia miestneho úradu, zistili sme, že je to doslova „hra paragrafov“.
Odstraňovanie vozidiel sa riadi zákonom č. 79/2016 Z. z. o odpadoch (ďalej len „zákon o odpadoch“).  Tento zákon podrobne  definuje umiestnenie vozidla na parkovisko a povinnosti držiteľa vozidla.
Držiteľ vozidla je na základe § 67 ods. 1 písm. a) zákona o odpadoch:
■ povinný zabezpečiť na vlastné náklady odstránenie vozidla z miesta, na ktorom poškodzuje alebo ohrozuje životné prostredie alebo narušuje estetický vzhľad obce či osobitne chránenej časti prírody a krajiny.
a podľa § 67 ods. 1 písm. b) zákona odpadoch:
■ umiestniť vozidlo tak, aby nepoškodzovalo alebo neohrozovalo životné prostredie, aby sa zachoval estetický vzhľad obce alebo osobitne chránenej časti prírody a krajiny. 
V zmysle zákona o odpadoch tak nemá vplyv na odstránenie vozidla to, či má alebo nemá auto platnú technickú a emisnú kontrolu a ani to,  či má alebo nemá evidenčné čísla, alebo či stojí dlhšiu dobu bez pohnutia na jednom mieste. 
Pojmy ohrozovanie a poškodzovanie životného prostredia vysvetľuje zákon takto:
■ Znečisťovanie životného prostredia je vnášanie takých fyzikálnych, chemických alebo biologických činiteľov do životného prostredia v dôsledku ľudskej činnosti, ktoré sú svojou podstatou alebo množstvom cudzorodé pre dané prostredie.
■ Poškodzovanie životného prostredia je zhoršovanie jeho stavu znečisťovaním alebo inou ľudskou činnosťou nad mieru ustanovenú osobitnými predpismi. (Ak napríklad z vozidla vytekajú prevádzkové kvapaliny pričom zákon neupravuje o aké množstvo  ide, či o kvapku alebo 5 litrov vytečených kvapalín.)
Zaujímavé je, že podľa tohto zákona je možné odstrániť aj úplne nové vozidlo s platnou technickou a emisnou kontrolou, z ktorého vyteká napríklad olej, čiže spĺňa podmienku poškodzovania životného prostredia.
Problematické je znenie § 67 ods. 2 zákona o odpadoch:
Ak držiteľ vozidla nesplní povinnosť uvedenú v odseku 1 písm. a) a vozidlo poškodzuje životné prostredie, uplatní sa postup podľa odsekov 3 a 4.
Práve toto znenie  stanovenia zákona o odpadoch komplikuje proces odstraňovania vozidiel. V prípade, ak povinná osoba, napríklad správca cesty, zistí, že vozidlo ohrozuje životné prostredie alebo narúša estetický vzhľad obce alebo osobitne chránenej časti prírody a krajiny, je osoba určená zákonom o odpadoch povinná vyzvať držiteľa vozidla, aby ho odstránil, a to v lehote do 60 dní odo dňa doručenia výzvy.
Povinnými osobami na odstránenie vozidla sú osoby uvedené v § 67 ods. 3 zákona o odpadoch.  Správca cesty, ktorým je buď mestská časť alebo Hlavné mesto SR Bratislava, môže odstrániť vozidlo z pozemkov, ktoré nemá v správe iba na základe získania súhlasu od vlastníka nehnuteľnosti, na ktorej je vozidlo umiestnené. Ak by to urobili bez tohto súhlasu vlastníka nehnuteľnosti, konali by protizákonne. 
Ustanovením § 67 ods. 4 zákona o odpadoch je určená bezodkladná povinnosť povinnej osoby (iba v prípade, ak ale ide o skutočnosti uvedené v odseku 2, teda vozidlo poškodzuje životné prostredie) konať okamžite a vozidlo odstrániť, pričom náklady s tým spojené hradí držiteľ vozidla.  Týmto momentom začína konať príslušný okresný úrad ako orgán štátnej správy odpadového hospodárstva,  kde okresný úrad začne konanie o tom, či vlastníctvo k vozidlu nadobúda štát.
V prípade, že uplynie lehota 60 dní a držiteľ vozidla nevykoná nápravu – neodstráni vozidlo, nemôže toto vozidlo povinná osoba uvedená v zákone o odpadoch odstrániť, ak vozidlo nepoškodzuje životné prostredie.
Keďže pri odstránení platí podmienka, že vozidlo musí poškodzovať životné prostredie, využíva mestská časť zákonný postup, ktorý spočíva v žiadosti Okresnému úradu Bratislava, Odboru starostlivosti o životné prostredie o začatie priestupkového konania podľa zákona o odpadoch v rámci riešenia priestupkov držiteľov fyzických osôb, za ktorý je možné držiteľovi vozidla uložiť pokutu do výšky 2500 eur a v prípade držiteľov vozidiel – právnických osôb vo výške od 500 do 50 000 eur. 
Právo prejednávať priestupky podľa zákona o odpadoch má príslušný okresný úrad, odbor starostlivosti o životné prostredie, mestské časti alebo obce túto právomoc nemajú.
Z tohto dôvodu spolupráca okresných úradov, odborov starostlivosti o životné prostredie je pri súčasnej úprave v 
§ 67 zákona o odpadoch za účelom docielenia odstránenia vozidiel rozhodujúca a nevyhnutná.
Mestská časť Bratislava-Dúbravka je povinnou osobou a ako dotknutá povinná osoba musí konať v súlade so zákonom o odpadoch bez ohľadu na to, či so znením príslušných ustanovení zákona o odpadoch súhlasí alebo nie.                                      
(lum, mb)
Neprehliadnite
• Ak vás  pred panelákom či na ulici trápi vrak alebo dlhodobo nehybné vozidlo, môžete ho nahlásiť na Referát životného prostredia Miestneho úradu Dúbravka, a to buď mailom na blazej@dubravka.sk alebo počas úradných hodín telefonicky na 02/60101157. Pričom je potrebné identifikovať typ auta, farbu, evidenčné číslo, miesto odstavenia. 
• Všetky podnety Referát životného prostredia preveruje v teréne a majiteľa automobilu dá lustrovať v databáze vozidiel štátnou políciou.
• Okresný úrad, odbor dopravy preveruje na žiadosť mestskej časti platnosť technickej a emisnej kontroly, ak sú neplatné, nariadi držiteľovi vozidla ich vykonať v nejakej lehote. Ak to držiteľ vozidla neurobí, v tejto lehote odbor dopravy rozhodnutím vyradí vozidlo z evidencie a jeho držiteľ ho musí odstrániť.  Pričom zákon o odpadoch nehovorí, že ak je vozidlo vyradené z evidencie, môže ho mestská časť odstrániť. Mestská časť ho môže odstrániť len vtedy,  ak poškodzuje životné prostredie, čo hovorí zákon o odpadoch.
• Mestská časť spravuje a teda aj rieši staré vozidlá na cestách tretej triedy a na parkoviskách. Autá stojace na cestách prvej a druhej triedy rieši magistrát.
Ulica Pod záhradami je obojsmerná
Na podnety obyvateľov, v súvislosti s otvorením materskej školy na Fedákovej a so zaťažením dopravy na Koprivnickej prišlo  k dopravnej zmene na ulici Pod záhradami (popri Dúbravskom múzeu). Ulica je od 25. augusta obojsmerná. Ďakujeme za pochopenie.
Na kolesá, do vody aj do skoku. Deti športovali
Skôr než sa rozišli na prázdniny, spojil ich šport. Dúbravské deti súťažili. V Parku Družba sa bicyklovalo vo veľkom, Sokolíčka skákala, školáci plávali aj hrali volejbal.
Na odrážadlách či na bicykli. Jednoducho na kolesách brázdili malí Dúbravčania Park Družba. Pred koncom školského roka tu prebehla už tradičná Dúbravská detská cyklosúťaž, ktorú organizovala mestská časť, predajňa Bicykle u Mira a Základná škola Beňovského. Vlani sa bicyklovalo doslova medzi kvapkami, tento rok dážď vystriedala poriadna horúčava. Napriek tomu nechýbalo športové nadšenie, elán a súťaženie. 
Začalo sa odrážadlami, teda pretekármi narodenými v roku 2013 a mladšími, neskôr štartovali malí i väčší cyklisti – kategórie – mikro, mili, mini, mladší i  starší žiaci a žiačky. Najlepší odchádzali s medailami, diplomami a všetci správne unavení, v nohách s dobrým pocitom.

Do skoku!
Skákanie je zábava. To nehovorili na podujatí Základnej školy Sokolíkova len nápisy pri medailách, ale aj žiaci, účastníci akcie.
Počas horúceho doobedia pred koncom školského roku skákali v areáli na novom doskočisku, ktoré roky zarastalo, no základná škola ho v spolupráci s aktívnymi rodičmi, mestskou časťou oživila. Prebehli brigády a dnes opäť slúži na to, na čo má – na skákanie.  Poriadne ho otestovali deti na týchto pretekoch. Išlo o prvý ročník celoškolského súťaženia pod názvom Dobrý skok pre život. 

Premiéra vlani 
Príjemné schladenie počas horúceho dňa, súťaženie, športovanie aj  zábava v jednom. Tento rok sa podarilo vlaňajšiu oživenú tradíciu zopakovať. Test plaveckých schopností v rámci pretekov, ktoré úspešne prebiehali v Dúbravke aj v minulosti, pokračovali na Kúpalisku Rosnička aj teraz.  Počasie vyšlo na výbornú, žiaci z dúbravských škôl súťažili v kategóriách mladší žiaci a žiačky a aj starší žiaci a žiačky, okrem toho sa plávala aj štafeta, v ktorej zvíťazili žiaci zo Základnej školy Sokolíkova a žiačky z osemročného Gymnázia na Bilíkovej.
Leto pripomínal aj plážový volejbal.  Na piesku hrali školy v turnaji O pohár prednostu. Medzi chlapcami zvíťazilo družstvo zo Základnej školy Nejedlého, pri dievčatách uspeli volejbalistky z osemročného gymnázia na Bilíkovej.
 Lucia Marcinátová
Mladý plavec zbiera medaily
Kým jeho rovesníci počas víkendov behajú po vonku, on zbiera medaily. Plávaniu sa venuje od šiestich rokov, trénuje trikrát do týždňa. Reč je o Simonovi Strakovi, deväťročnom plavcovi, ktorý zdá sa, je veľkou nádejou slovenského plaveckého sveta.
Druhý júnový víkend si z Maj-
strovstiev Slovenska najmladších žiakov v plávaní priniesol celkom 7 medailí, z toho šesť zlatých a jednu striebornú. Zlato si vybojoval v kategóriách 50, 100, 200 metrov kraul, 50,100 metrov delfín a 50 metrov znak. Strieborná medaila na jeho krku je za 100 m prsia.
Text a foto: Zuzana Morávková
Poslanecké dni v septembri

Miestny úrad Žatevná 2, prízemie 17.00 – 18.00, 
4. september  
Juraj Štekláč, Marián Takács
11. september  
Pavel Vladovič, Mário Borza
18. september
Marcel Burkert, Alexej Dobroľubov
25. september  
Matej Filípek, Libor Gula
Dúbravskí žiaci vynikajú. V matematike, tvorbe aj behu
Mestská časť Bratislava-Dúbravka je zriaďovateľom štyroch dúbravských základných škôl. Každá zo škôl záverom školského roka vybrala jedného žiaka na ocenenie starostom Martinom Zaťovičom.
Ten ich prijal,  aby im poďakoval za reprezentáciu dúbravských škôl, či už v oblasti matematickej, umeleckej, športovej. K poďakovaniu a gratulácii sa pridávajú aj Dúbravské noviny.  A kto sú títo šikovní mladí Dúbravčania? Predstavíme vám ich.

Katarína Pecsuková
Základná škola Sokolíkova
Katarína Pecsuková je žiačkou 7. B triedy. Škola ju ocenila za výborné športové výsledky a reprezentáciu školy, mestskej časti Dúbravka i Slovenska v bežeckých disciplínach. Majsterka Slovenska na dlhých tratiach, 2. miesto v Piešťanskej regate v kadetkách, 1. miesto pohár Interu (medzinárodné preteky), 1. miesto Rudno cup, 1. miesto beh cez Rudno, 1. miesto medzinárodné preteky v Prahe, beh - 1. miesto ČSOB (3. miesto ČSOB ženy), 1. miesto beh Devín Bratislava, 1. miesto beh po lese Devínska Kobyla, 1. miesto majstrovstvá Slovenska, Beh Dúbravčanov, 3. miesto ženy Otvorenie bežeckej sezóny, 1. miesto okresné kolo BA IV 300m, 1. miesto okresné kolo BA IV 800m.
Adriana Janáčková 
Základná škola Beňovského
Adriana Janáčková, absolventka 9.A triedy, školu reprezentovala v matematických súťažiach a získala veľmi dobré umiestnenia – 1. miesto v okresnom kole Matematickej olympiády, 2. miesto v okresnom kole Pytagoriády, 2. miesto bratislavského kola SUDOKU. Adriana má navyše výborný prospech počas celej dochádzky na základnej škole. Žiačka počas štúdia na našej škole reprezentovala školu pravidelne v súťažiach Matematická olympiáda, Pytagoriáda, iBobor, programátorská súťaž PRASK, v ktorých sa umiestnila vždy na prvých miestach

Patrik Homola
Základná škola Pri kríži
Patrik Homola, absolvent 9. B triedy, vyniká v matematike, každý rok bol úspešným riešiteľom okresného kola Matematickej olympiády a iných matematických súťaží. Je prijatý na prestížne matematické Gymnázium na Grösslingovej ulici. Tiež bol ocenený vo výtvarnej súťaži – ZUŠ na Ševčenkovej ulici, reprezentoval školu v plávaní. Súkromne sa zúčastňoval aj na rôznych robotických súťažiach.

Júlia Sukhová
Základná škola Nejedlého
Júlia bola prijatá na Základnú školu Nejedlého 1. septembra 2011. Od prvých dní v škole prejavovala veľkú usilovnosť a ctižiadostivosť. Napriek jazykovému handicapu, je cudzinka ukrajinskej národnosti, dosahuje od 5. roč. výborné študijné výsledky (samé jednotky). Žiačka  má neobyčajné výtvarné nadanie, veľmi rada ilustruje školský časopis, navrhuje a vytvára plagáty pre potreby školy. Júlia sa pravidelne zúčastňovala literárnych súťaží. Po skončení základnej školy bude pokračovať na gymnáziu v bilingválnom štúdiu anglického jazyka.                        
(red)
V Parku Družba pribudol náučný chodník
Základná škola Beňovského vytvorila v rámci projektu Náučný chodník Beňováčik, knižnú búdku a aj minibylinkáreň.
Kvapky dažďa, poriadna letná sprcha, hrmenie. Ani nie polhodinu pred plánovaným slávnostným otvorením náučného chodníka to pre počasie vyzeralo, že chodník sa bude otvárať len symbolicky spopod strechy.
Tesne pred akciou však, akoby symbolicky, vyšlo slnko, rozjasnilo sa. Počasie ako na objednávku. Chodník sa tak krstil, ako sa má, „chôdzou“ a aj sprievodným programom zároveň.
Na úvod slávnostného otvárania náučného chodníka tancovala Klnka, strihala sa páska, do školy prišli aj budúci školáci z blízkej Materskej školy Damborského, športovalo sa, tancovalo, rozprávalo...

Lipa, javor, katalpa
Témou debaty bolo spoznávanie, projekty a najmä predstavenia chodníka. Základná škola Beňovského vytvorila totiž v rámci ekologického projektu Roots & Shoots náučný chodník  priľahlým Parkom Družba. Nazvala ho príznačne Beňováčik.
V rukách pracovné listy, zastavovanie sa pri jednotlivých stromoch, tabuliach, označeniach. Pagaštan konský, lipa malolistá, javor mliečny i katalpa bignóniovitá. To všetko rastie v Parku Družba a dá sa spoznať počas prechádzok parkom.
Okrem chodníka žiaci vytvorili aj búdku na knihy, ktorá slúži Dúbravčanom na príjemné čítanie, vzdelávanie i výmenu kníh v parku a aj tazkvaný minibylinkár.
Výsadba pribudla aj okolo pamätníka pri škole.
Jedna z piatich škôl
Škola je jednou z piatich vybraných na Slovensku, na ktorých projekt Roots & Shoots prebieha.
Projekt na Slovensko priniesla v roku 2016 nadácia Green Foundation v spolupráci s medzinárodnou organizáciou Jane Goodall Institute. Jeho cieľom je zvýšiť motiváciu, záujem a schopnosti mladých ľudí pozitívne ovplyvňovať svoje okolie. A vyzerá, že na Beňovského sa to darí.                  
Lucia Marcinátová

Chránená dielňa prijme do pracovného pomeru v Bratislave  na pozície:
Marketingový a projektový 
realizátor pre projekty  
Škoda Handy ZŤP
Požiadavky:
■ Minimálne  stredoškolské vzdelanie,
■ počítačové znalosti vyššej úrovne,
■ vodičský preukaz skupiny B,
■ podmienka preukaz ZŤP s priznaním invalidného dôchodku 
Platobné podmienky: 
■ nadštandardné platobné podmienky
Kontakt: stanekova@zusta.sk
Bezplatná právna poradňa
6. a 20. September, v budove miestneho úradu na prízemí na Žatevnej 2.
Poradňa je otvorená každú prvú stredu v mesiaci 
od 9.00 hod. do 12.00 hod. Tretia streda 
v čase od 14:00 – 17:00.
Má vaše dieťa záujem o hokej?
■ Hokejový klub HOBA Bratislava ponúka všetkým deťom vo veku 5 – 8 rokov možnosť vyskúšať si hokejový tréning na ľade. Ak vaše dieťa prejaví záujem o hokej, ponúkneme mu možnosť prakticky si ho vyskúšať. Dáme úplným nováčikom šancu obliecť si naozajstný hokejový výstroj a príležitosť si hokej zatrénovať, zahrať, zastrieľať si s pukom a mať radosť z hry. Na tento účel máme vyčlenenú tréningovú hodinu každý pondelok (17.15 – 18.15) na ZŠ v Dúbravke. Treba prísť s dieťaťom 45 minút pred tréningom (16.30) a hlásiť sa u hlavného trénera predprípravky Ľubomíra Lišku. Prvý týždeň na vyskúšanie a zo-
známenie sa s prostredím je bezplatný. Ak vaše dieťa hokej v našom klube osloví , budeme radi, ak u nás zostane. Hokejový výstroj zapožičiame bezplatne. V prípade ďalších informácií volajte na tel. číslo 0905 723873 (B. Semančík), prípadne napíšte na: hokej.dubravka@gmail.com.                                                     
(efý)
Oslávme spolu materskú školu
11. september 15:00
 Otvorenie novej Materskej školy na Fedákovej
Divadielko z domčeka s predstavením O kozliatkach
Zábava, hra na novom ihrisku, prehliadka, občerstvenie
Deti a verejnosť budú vítať divadelníci na chodúľoch. Potom zahrá Divadielko z Domčeka priamo v areáli bábkové predstavenie O kozliatkach.
Vstup voľný
Ako seniori pokorili Ďumbier, hasili oheň a nestretli medveďa
Seniori z Denného centra 4 zdolali vrchy aj nížiny. Urobili si výlet na Pajštún, kde sa chopili aj úlohy hasičov, a aj do Nízkych Tatier.
Jedného dňa padol v Dennom centre 4 návrh, čo tak vyjsť si na Pajštún. Uvítali to aj tí, ktorí tam ešte neboli.  Od návrhu bol už len krok k realizácii a k stredovekej zrúcanine hradu sa vybralo 23 dúbravských turistov.
Najskôr cesta autobusom, potom od zastávky Stupava Obora po modrej značke, s prestávkami cesta trvala asi tri hodiny.

Seniori hasičmi
„Zvolili sme si dlhšiu trasu s menším stúpaním, aby cestu zvládli aj menej zdatní turisti,“ približuje vedúca denného centra Vlasta Babitzová. „Ak hovoríme o zdatnosti, nedá sa povedať, že sa meria vekom, naša milá Paulínka oslávi o pár dní 85 rokov, už teraz má našu úprimnú gratuláciu a obdiv... a ak si myslíte, že patrila k tým menej zdatným, veľmi sa mýlite, po celý čas kráčala na čele.“
Po výstupe na Pajštún seniori obdivovali pozostatky okien a kochali sa pohľadom na okolitú prírodu. K dobrej turistike sa pridal aj ohník a opekačka.
Cestu domov si seniori skracovali spevom a chvíľu sa chopili aj úlohy hasičov. Niekto totiž v lese zapálil pneumatiku z nákladného auta. Šťastím v nešťastí bol malý bahenný potôčik, z ktorého naberali vodu do malých plastových fliaš. Aj takto prispeli k ochrane lesa.

Pokorili vrchol!
Dúbravskí seniori poznávali aj vzdialenejšie časti Slovenska.    Pár dní relaxovali v Demänovskej doline. Nie všetkým však stačí pohodový relax, a tak dve seniorky a jeden senior v priemere blízko 69 dožitých rokov, sa z hotela FIM  v ranných hodinách vybrali cez Lúčky po zelenej a červenej značke k sedlu Javorie. Prekonali prvé stúpanie a niečo málo pred obedom pokračovali po žltej na Kráľovu hoľu. Cestou sa kochali pohľadmi na prekrásne doliny, nakoľko bola úžasná viditeľnosť – pohľadom zavadili aj o Vysoké Tatry. Na chodníku občas prekročili pozostatky medveďa, našťastie sa s ním nestretli osobne.  Okrem spevavých vtáčikov, jednej žaby a jašterice žiadny živý tvor.
Mali za sebou prvé klesanie a následne ich čakalo opäť  stúpanie po žltej: cieľ – Ďumbier. Slnko sa prehuplo do fázy, kedy sa pomaly bude ukladať, teda bolo už popoludnie. Napriek tomu, že ešte mali čo to robiť, aby dosiahli cieľ, nedalo im miestami nakrátko sa  zastaviť, venovať pohľad všetkým krásam, čo príroda ponúka. Čas však postupoval s nimi a Ďumbier stále v nedohľadne.
Sláva! Prvá červená značka smerom na Ďumbier.  Posledných 40 minút  do cieľa – pokročilý čas málo po 16-tej. Našťastie počasie prialo, spoliehali sa na denné svetlo, tak pokorili Ďumbier – najvyšší vrchol Nízkych Tatier v nadmorskej výške 2043 metrov.
Myšlienky neraz našeptávali otočte to, ale nestalo sa. Pár záberov pod dvojkrížom a bolo nevyhnutné ísť späť, vydali sa po červenej, po kamenistom chodníku. 
Prešli na zelenú značku, ktorú sprevádzali serpentíny vysypané kamením. Cestou stretli bežca Slováka, ktorý odporúčal prespať na chate M. R. Štefánika a ráno pokračovať. Následne stretli  turistu z Rakúska, ktorý prichádzal z doliny. 
Mládenec z Moskvy išiel oproti z Lúčok, keď sa pripočítajú dve mladé turistky – Poľky, stretli seniori v lone tejto nádhernej prírody len päť živých osôb počas 13 hodinovej „vychádzky“.  
Nie, že by toho nemali dosť, ale to, čo videli a prežili, si určite uchovajú v živej pamäti po dlhý čas. A aj preto považovali za potrebné sa o tieto zážitky podeliť  s vai, Dúbravčanmi – Božka, Ferko, Vlasta.
 (vb, lum)
Hľadá sa Senior roka
Primátor hlavného mesta vyhlasuje výzvu  na podanie návrhu na cenu  Senior roka, ktorú udelí na slávnostnom gala programe 12. októbra 2017 v Zrkadlovej sieni Primaciálneho paláca. Ocenenie sa tradične odovzdáva v októbri, ktorý je symbolickým Mesiacom úcty k starším. 
Návrhy je potrebné posielať v elektronickej forme na mailovú adresu: 
senior@bratislava.sk alebo v písomnej forme poštou na adresu Magistrát hl. m. SR Bratislavy, Primaciálne  nám. 1, 814 99 Bratislava, príp. priniesť do podateľne magistrátu osobne do 8. septembra 2017.
V návrhu je potrebné uviesť: ■  meno a kontaktné údaje navrhovaného (dátum narodenia, adresa, telefón, e- mail), ■ kontaktné údaje navrhovateľa, ■ stručné odôvodnenie podania návrhu s uvedením dosiahnutých úspechov a výsledkov v danej aktivite, v ktorej navrhovaný výrazne   reprezentuje mesto  v oblasti občiansko-spoločenskej, kultúrnej, športovej, príp. vedecko-výskumnej, a to aj v seniorskom veku.
Titul Senior roka patrí medzi jedno z najvyšších  samosprávnych ocenení. Udeľuje sa Bratislavčanom. ktorí počas aktívnej profesie prispievali a aj v seniorskom veku prispievajú k rozvoju mesta v niektorej z oblastí, ktoré sú ako kategórie: občianska angažovanosť vo veciach verejných,  kultúra, šport,  veda a výskum.
Primátor Bratislavy každoročne oceňuje 4 – 6 laureátov, ktorých nominovala verejnosť.
Návrh môže podať jednotlivec alebo organizácie -  samospráva, kultúrne, športové a vedecké inštitúcie, občianske združenie a pod.).             
(red)
Poďakovanie
Počas podvečerného nakupovania v predajni Lidl v Dúbravke som si na vozíku pozabudla malú priesvitnú igelitku s jedným obalom na spisy, ktorého obsahom boli podklady na zmluvu a rôzne doklady k dovybavovaniu posledných prihlásených klientov na dovolenku. No navyše tam bola aj celá platba za ich pobyt vo výške: 560,60 eur.
Až doma som zistila stratu, bežala som späť do predajne, kde však  personál nič nevedel...
V tom ale zo skladových priestorov vychádzali dvaja mladíci v uniformách a jeden v ruke držal môj stratený obal.
V dnešnej dobe to nepovažujem vôbec za bežnú vec. Chcem všetkým povedať, že aj u nás v Dúbravke žijú ľudia poctiví a svedomití. Poctivému neznámemu nálezcovi a aj všetkým na "prípade" zúčastneným týmto chcem prejaviť svoju hlbokú úctu a úprimnú, srdečnú  vďaku.
Rozália Svíteková, vedúca Denného centra 3
S ústnou dutinou môže súvisieť infarkt aj predčasný pôrod
Úsmev je zadarmo, ale krásny úsmev plný iskrivých zúbkov dokáže byť neodolateľný, hovorí MUDr. Kristína Barančoková (na fotografii). Narodila sa v Bratislave a tu aj v roku 1975 ukončila štúdium na Lekárskej fakulte UK so špecializáciou stomatológia. Do zubárskych tajov začala prakticky vnikať   v Břeclavi pod odborným vedením starších kolegov – stomatológov. Po 13 rokoch sa vrátila na Slovensko, v súčasnosti sa už viac ako 14 rokov venuje svojim pacientom v privátnej zubnej ambulancii v priestoroch dúbravského Domova seniorov Pri kríži.  
Podceňovaná zubná hygiena spôsobuje nielen veľa komplikácií v živote jednotlivcov, ale aj nemalé zdravotné problémy v celej spoločnosti.  Ako na to nazeráte?
Ochorenie ústnej dutiny – predovšetkým zubný kaz a paradontóza – je ochorenie s hromadným výskytom. Preto je súčasťou stomatologickej lekárskej a ošetrovateľskej činnosti. Jej cieľom je ochrana zdravia a zabránenie ochoreniam, šíreniu chorôb a celkové ošetrenie tak, aby neprichádzalo k strate funkcií orgánov ústnej dutiny, ktorá je vstupom do tráviaceho traktu, záverom dýchacieho orgánu, susedí s orgánom reči a zraku, čeľustnými dutinami, orgánom sluchu a mozgom. Okrem zdravotného hľadiska tu dôležitú úlohu hrá aj estetika, ktorá je previazaná so psychikou. Čiže je tu spojitosť  morfologická, funkčná a estetická s dokonalosťou orgánov ústnej dutiny. 
Ako vnímate dentálnu hygienu na Slovensku?
Zubný kaz postihuje 90 percent dospelých a 60 – 90 percent  detí v školskom veku. Patrí medzi najdrahšie ochorenia, pretože lacná prevencia sa zanedbáva a riešia sa najmä následky. Pozitívom je, že u mladej generácie zdravotné povedomie stúpa, najmä vo veľkých mestách.
Ako to riešiť? 
Treba si uvedomiť, že zubná erózia znepríjemňuje život a týka sa cca 30 až 35 percent dospelých. Pod eróziou rozumieme stratu dentínu, zožltnutie zubov a tiež zvýšenú citlivosť zubov. Spôsobujú to kyseliny, ktoré rozpúšťajú sklovinu a tým nastáva jej úbytok. Časť kyselín totižto prijímame s jedlom a istú časť produkuje náš organizmus.   Zuby erodujú nielen pri veľkej spotrebe sladkých perlivých nápojov, ale aj kyslých štiav, octu a kyslých omáčok. Hrozbou sú aj niektoré lieky a produkty s nízkym pH bez fluoridu.
Ako zabrániť erózii?
Dá sa tomu zabrániť každodennou starostlivosťou – používaním zubnej kefky, zubnej pasty, ústnej vody a medzizubnej kefky. Dôležitosť prevencie sa prejavuje najmä pri predchádzaní najčastejšieho ochorenia v ľudskom organizme  – vzniku zubného kazu a paradentózy.
Čo ponúknuť ľuďom, ktorí majú už obnažené zubné kŕčky?
Odporúčam im používať zubné pasty s nápisom „sensitive“ – tieto uzatvárajú obnažené dentinové tubuly a prerušia vedenie vzruchov, ktoré spôsobujú zvýšenú citlivosť.
Vraví sa, že všetko so všetkým súvisí. Môžu súvisieť problémy v ústnej dutine aj s chorobami iných častí ľudského organizmu?
Uvediem na prvé počutie neuveriteľné, že aj infarkt môže súvisieť so zápalmi v ústach. Ak je ústna dutina infikovaná z chronicky zapálených oblastí v ústnej dutine, môže sa zvýšiť riziko srdcového infarktu na dvoj- a mozgovej mŕtvice až na trojnásobok. Aj fajčenie má menej zničujúci vplyv na artériosklerotické zmeny ako zápaly ďasien. Zlá, nedostatočná orálna hygiena môže vplývať aj na predčasné pôrody...
Prečo je tomu tak? 
Zápal je obranný mechanizmus – je to reakcia na nežiaducu infekciu, ktorú sa telo snaží zlikvidovať. Súčasťou zubného povlaku sú patogénne baktérie, ktoré produkujú istý druh toxínov. Tie provokujú imunitnú odpoveď organizmu. Prichádza k boju  pomocou vyvolávateľov zápalu na rozširujúcej sa ploche a krvácanie ďasien je ich výsledok. Preto starostlivosť o zuby a ústnu dutinu je dôležitá a treba sa o ne starať predtým, ako nám začnú spôsobovať problémy aj inde.  
Ako by ste charakterizovali zubný kameň?
Zubným kameňom rozumieme usadeninu na zuboch, ktorá pochádza z vápenatých súčiastok našich slín. Zubný kameň pôsobí mechanicky, lebo pôsobí a dráždi ďasná a poškodzuje alveolu, čiže lôžko. Tým sa obnažujú krčky a korene zubné,  až konečne príde k uvoľneniu a vypadnutiu zuba.
Uvoľnenie zubov spôsobuje iba zubný kameň?  
Nie, sú tu aj iné príčiny – napríklad nedostatok zubov, ktoré by mali stáť oproti sebe – na hornej a dolnej čeľusti, a sú tak neúmerne namáhané, nedostatok vitamínov, ktoré sa prejavujú zvýšenou únavnosťou, krvácaním ďasien, poklesom odolnosti voči infekcii, či niektoré liečby, ktoré používajú ortuť a ktoré časom môžu spôsobiť uvoľnenie zubov. 
Akým spôsobom  je možné odstrániť zubný kameň?
Odporúčam mechanické odstraňovanie – s mäkkou kefkou a použitím zubnej pasty s nie vysokým abrazívnym účinkom. Používanie rôznych kyselín nie je vhodné, pretože okrem kameňa pôsobia aj na samotné zuby.
A čo ústna hygiena?
Nie je to iba o správnej kefke, ale aj o správnej technike čistenia, správnych pastách, ústnych vodách a dentálnych pomôckach.
Môžu k hygiene napomôcť aj žuvačky?
Môžu, najmä ak sú bez cukru, pretože podporia tvorbu slín, ktoré rozriedia a odplavia z povrchu zubov škodlivé kyseliny, ktoré sa tvoria v ústnej dutine.
Vraj dobré dievky sa dostanú do neba, ale tie zlé všade.  Aká má byť dobrá kefka, ktorá sa dostane všade v ústnej dutine?
Jej výber je dôležitý – má byť s krátkou hlavicou, husto osadenými mäkkými syntetickými vláknami so zaoblenými koncami. Rúčka by mala byť hrubá a dlhá – čím sa zjednoduší prístup na ťažšie dostupné miesta v ústach. Technika čistenia spočíva nielen v čistení predných – ale aj zadných zubov. Postupujeme krúživým pohybom s malou vibráciou. Na kefku netlačíme, aby sme si nezodrali sklovinu a neodhaľovali krčky zubov, do ktorých by sme si mohli zaniesť infekciu. Kefku nepožičiavame, pretože sú na nej mikroorganizmy, ktorými by sme mohli nakaziť blízkych. Meníme ju po každej chorobe, keď vidno jej časté použitie, teda zvyčajne tak štyri razy do roka. Platí to aj pre elektrické kefky. Kefky by sme mali čistiť v antibakteriálnej vode, ktorá zabije mikroorganizmy. Odporúčam aj masáž ďasien čistým prstom a následné vypláchnutie úst väčším množstvom vody, prípadne zeleného čaju, ktorý chráni pred kazmi a zamedzí množeniu mikroorganizmov. Posilňuje nielen zuby, ale čistí aj krv a kožné póry. Veľmi dôležitým každodenným rituálom by malo byť aj čistenie medzizubných priestorov. K tomu si na trhu možno kúpiť medzizubné kefky, či dentálne nite...
Súčasťou ústnej hygieny je aj čistenie jazyka?
Nepochybne, pretože povlak, ktorý sa na ňom vytvára je výborná živná pôda pre baktérie. Čistiť ho môžeme kefkou, zubnou škrabkou či ukazovákom, pokým nevidíme ružový jazyk. Dentálnu hygienu určite ocení aj váš partner.
Ktorá pasta je pre naše zuby najlepšia?
Najvhodnejšia je tá, ktorá necháva v ústach príjemnú chuť, obsahujúca  fluorid. Do snehobiela ich vyčistia zubné pasty, ktoré majú abrazívny charakter. Odporúčaná hodnota je pod 80 RDA. Vyššie hodnoty obrusujú sklovinu – čím sa zuby stenčujú. Základom pasty, ktorá bieli,  by malo byť aktívne uhlie. Dávajme si však pozor na to, aby sme nezjedli zubnú pastu, najmä ak je obsah fluóru vysoký. Dozrieť treba najmä na deti. Indickí jogíni si čistia zuby zomletou soľou s olejom...
Ako pôsobia fluoridy na naše zúbky?
Dodávajú im pevnosť, znižujú riziko zubného kazu. 
Aký implantát je najvhodnejší?
Špecialisti – stomatológovia hovoria, že správne ošetrený – a môže to byť aj mŕtvy zub, je vždy lepší ako aj tá najlepšia a najdrahšia náhrada. Zub sa dá zachrániť ošetrením koreňových kanálikov.
Vláda predkladá do parlamentu novelu o zdravotnej starostlivosti, čo je jej podstatou?
Súčasťou preventívnej prehliadky by malo byť aj prehmatanie uzlín, čím sa môže lekárom zachytiť rakovina v ústnej dutine a u detí to má byť ošetrenie zubnej skloviny fluórom. Pacienti s takýmto problémom prichádzajú do ambulancie v neoperovateľnom štádiu rozvoja choroby, pretože doposiaľ sa takéto vyšetrenie štandardne nevykonávalo. Osobne by som veľmi odporúčala, aby sa časť zákrokov v oblasti chirurgickej a protetickej stomatológie riešila s istými výhodami onkologickým pacientom,  darcom krvi, či pacientom postihnutým chorobou z povolania... 
Na čo má v rámci prevencie pacient právny nárok?   
Na podrobné vyšetrenie chrupu, paradontózu, vyšetrenie mäkkých častí ústnej dutiny, kontrolu vzájomného postavenia zubov, zubných náhrad, dentálnej hygieny a hygienických návykov. Ošetrenie zubov – extrakcie zubov, protetické náhrady – sú len odstraňovaním následkov, ktoré napácha zubný kaz, ale podstatnou hodnotou, ktorú veľmi odporúčam, zostáva prevencia. Je nebolestivá, bezplatná, avšak podceňovaná...
A na záver – čo radíte mladým adeptom na zubárske remeslo?
Zdanlivo je na Slovensku dosť zubných ambulancií, ale vekový priemer lekárov – stomatológov, sa zvyšuje. To môže signalizovať niekoľko vecí: náročnosť štúdia, kapitálovú náročnosť vybavenia ambulancií, lekársku zodpovednosť – pretože väčšina ambulancií je súkromných a podobne. Je to však podľa môjho súdu veľmi individuálne, treba mať nielen talent, snahu a výdrž – ale aj šťastie. Ak ho nemáš, aj slimák ťa môže pohrýzť.
Rudolf Mader-Kutsky
Svätoštefanská koruna a dúbravské hody?
Na otázku, či vôbec jestvuje nejaké spojenie medzi tzv. Svätoštefanskou korunou a dúbravskými hodmi, samozrejme, jednoznačná odpoveď nejestvuje. Z obdobia, do ktorého sa pri úvahách na túto tému musíme vrátiť, sa zachovalo minimum historických faktov, a aj pramene, ktoré by prichádzali do úvahy, si neraz odporujú a možno ich právom upodozrievať z tendenčnosti. Hýbeme sa totiž na pôde 9. až 11. storočia, teda na intervale dejín, ktoré môžeme nazvať ak nie čiernou dierou, tak isto-iste mýtickou hmlou.
Cyril a Metod v Dúbravke? 
O misiách Konštantína a Metoda sa dozvedáme z dobových prameňov (hlavne Život Konštantína a Metoda a korešpondencia pápežskej kúrie), a vieme, že založili cirkevnú školu, ktorej miesto však nie je známe. Predpokladá sa, že bola na Devínskom hrade, čiže v tesnej blízkosti Dúbravky. Alebo mohla byť priamo v Dúbravke? 

Tajuplný kostol
Kostol Zmŕtvychvstania Pána bol postavený na vyvýšenom ostrohu okolo roku 1720 ako filiálny kostol devínskej farnosti na mieste pôvodného Kostola sv. Kozmu a Damiána, ktorí zostali spolupatrónmi chrámu. Staršie patrocínium sa však na “nový” kostol prenieslo, takže dnes mu nikto nepovie inak ako Kostol sv. Kozmu a Damiána. A to je nesmierne zaujímavé!
V ranom stredoveku sa kostoly stavali na vyvýšených miestach (izolovane od dediny) a dúbravský kostol si dodnes zachoval istý "odstup" od pôvodnej dediny, čo prispieva k nezameniteľnému geniu loci tejto cirkevnej stavby. Obvodové múry jeho predchodcu, jednoduchej, no na svoju dobu pomerne veľkej stavby (16 x 8 m) boli nájdené v rámci pamiatkovej úpravy barokového Kostola Zmŕtvychvstania Pána v roku 1990 a boli datované najneskôr do 13. storočia. Nie je jednoduché odpovedať na zaujímavé otázky, ktoré sa v tejto súvislosti vynárajú. Napríklad, že Dúbravka vznikla v 16. storočí, ale už (najneskôr) v 13. storočí tu bol kostol? Ako vysvetliť, že kostol bol zasvätený sýrskym kresťanským mučeníkom sv. Kozmovi a Damiánovi, ktorí boli obľúbenými svätcami práve vo veľkomoravskom období a po ňom? Teda za Cyrila a Metoda? Siahajú dejiny dúbravského kostola až do veľkomoravského obdobia? Nemohla byť táto stavba tou  veľkomoravskou „univerzitou“, kde sa učili svätí Gorazd, Kliment, Naum, Angelár, Chrabr a Sáva? Logických argumentov pre by sa našlo dosť, napríklad blízkosť Devína, filiálny vzťah k devínskej fare a pod., ale rukolapných dôkazov je pomenej , hlavne z dôvodu absencie systematického výskumu lokality.  

Prastará spomienka
Vieme, že okolie Dúbravky bolo obývané od nepamäti, ako to dokazujú nálezy na Veľkej (Hrubej) lúke, ale vyzerá to tak, že aj Dúbravka bola obývaná už v ranom stredoveku. Rektor Univerzity Komenského V. Chaloupecký v práci Staré Slovensko tvrdil, že prvá zmienka o Dúbravke je v listine z roku 1288, v ktorej sa daruje zem strážcov lesa (custodes silvarum), s ktorou Dúbravku stotožnil, no jeho teória nebola prijatá. Hoci je prvý záznam o Dúbravke „až“ z roku 1574, bolo by nelogické, keby stavali kostol tam, kde nebola dedina. Nikde sa však žiadna predchorvátska (zaniknutá) dedina s kostolom nespomína. Jedine že by to bola škola kláštorného typu v lesoch neďaleko „hlavného“ kostola na Devínskom hrade. Jednoduché a logické vysvetlenie pre románsku cirkevnú stavbu aj pre Chaloupeckého nutkanie „ostaršiť“ Dúbravku. Dedina nebola, ale bola kláštorná škola, kde sa vzdelávali slovanskí svätí sedempočetníci? 

Prečo nie sú hody na Veľkú noc? 
O sile prastarej spomienky na kostol ostatne svedčí aj to, že dúbravské „veľké“ hody sa dodnes slávia v deň sv. Kozmu a Damiána, 26. septembra a nie na Zmŕtvychvstanie, teda na Veľkonočný pondelok („malé“ hody). Zrejme bola tradícia sviatku starých patrónov  silnejšia ako výročie posviacky „nového“ kostola. Ak, pravda, nebudeme brať do úvahy starý slovanský sviatok zimného slnovratu, pretože Slovania tu a v blízkom okolí dokázateľne žili aj v “pohanských” časoch. 
Emaily na uhorskej korune
Jestvuje teória, že spodnú časť uhorskej „Svätoštefanskej“ koruny priniesli na Veľkú Moravu Cyril a Metod buď ako dar, alebo ako obradnú korunu potrebnú pre východný rítus. Nazýva sa grécka koruna (corona graeca) a sú na nej umiestnené emailované zlaté platničky svätcov s grécko-slovanskými nápismi. Prekvapujúce je, že popri tróniacom Kristovi, archanjeloch Michalovi a Gabrielovi, svätých Jurajovi a Demeterovi sú dve platničky venované Kozmovi a Damiánovi. Teda dvojičkám – lekárom z východu, odkiaľ prišli aj Cyril a Metod. 
Súvislosť medzi svätými lekármi na emailových platničnách, vierozvestcami a prastarým dúbravským kostolom  prameňmi podložiť nedokážeme, a nevie ju podoprieť ani súčasný stav archeologického výskumu. Nie je jasné ani, čo bolo príčinou zániku prastarého kostola – školy. Azda súvisel s vypálením kostola v Devíne Turkami v roku 1529, teda pol storočia pred príchodom chorvátskych kolonistov, možno však, že kostol i osada zanikli ešte skôr, no stavitelia barokového kostola o ňom museli vedieť, pretože čiastočne využili robustné murivo staršej stavby.  Zdá sa, že novousadlíci obnovili najprv kaplnku Panny Márie Sedembolestnej a využívali ju ako kostol, aby o dve storočia neskôr postavili barokový chrám boží, ktorý okrem nového patrocínia (Zmŕtvychvstania) „zdedil“ aj starých stredovekých patrónov Kozmu a Damiána.  
Text a foto: Ľubo Navrátil
Príďte si do múzea upliesť svoj košík
Hodová sobota i nedeľa (23. a 24. septembra) budú v Dúbravskom múzeu a v dome kultúry venované tradičným umeleckým remeslám. Návštevníci si budú môcť upliesť košík či prútený zvonček, udrôtovať anjelika, vážku, srdiečko, alebo z lipky vystrúhať drevenú lyžicu. Podujatie bude spojené s prehliadkou múzea a ochutnávkou dúbravského gulášu a údených špecialít z Gazdovského trhu.
Mestská časť Dúbravka v spolupráci s Dúbravským múzeom pravidelne  organizuje podujatia propagujúce zachovanie miestnych folklórnych, remeselných, či kulinárskych tradícií. Svedčí o tom podpora miestnych súborov, umelecko-remeselných táborov, či podujatí typu Noc v múzeu, Vlastivedná prechádzka a pod. Remeselné dielne sú zväčša spojené aj s kulinárskym zážitkom, pri ktorom obci výdatne pomáhajú aj seniori a se-
niorky z klubu, ktorý sídli práve v Dúbravskom múzeu. 
Program hodovej soboty a nedele (23. a 24. septembra) bude spestrený remeselným dvorom v areáli múzea, kde sa záujemcovia dozvedia nielen, ako pracovali starí majstri, ale môžu si prácu s prútím, drôtom, kožou či drevom aj na mieste vyskúšať. 
Vstup na podujatie, materiál a lektorské rady sú poskytované bezplatne, ochutnávka gulášu, pečenej klobásy, teplých a studených údenín za dobrovoľný príspevok na materiál. 
Na základe skúseností z Letného tábora umeleckých remesiel vieme, že už šesťročné deti si dokážu za hodinku upliesť košík či náramok, vyrobiť z korálok krásnu vážku, pavúčika alebo sovu. 
Takže neváhajte a príďte s deťmi počas tohoročných hodov stráviť krásne spoločné chvíle do Dúbravského  múzea.                          
(elen)
Po kom sú pomenované naše ulice
Veterinár Landau a kartograf-zeman Lipský
LADISLAV LANDAU
(21. 2. 1914 Plevník-Drienové – 9. 5. 1965 Bratislava)
Významný vedec, pedagóg, veterinár, člen korešpondent SAV, ktorý sa počas celého života zaoberal najmä výskumom fyziológie hospodárskych zvierat. Študoval na gymnáziu v Žiline a na Vysokej škole veterinárnej v Brne. Tam získal i titul MVDr. v roku 1939. Väčšiu časť života však prežil a pôsobil v Bratislave. V rokoch 1939–59 bol pracovníkom veterinárnych inštitúcií, poľnohospodárskych riadiacich orgánov a výskumu. V rokoch 1959–65 bol riaditeľom Výskumného ústavu chovu a šľachtenia hydiny v Ivanke pri Dunaji. Neskôr pedagogicky pôsobil na Vysokej škole poľnohospodárskej v Nitre. Bol priekopníkom moderných veľkovýrobných metód v živočíšnej výrobe, organizátorom poľnohospodárskeho a biologického výskumu. Svoje výskumy zhrnul v publikáciách Kniha o hydine, Chov moriek, Racionalizácia veľkovýroby vajec, mäsa a hydiny, Rinder-Zucht und Haltung a pod.
JÁN LIPSKÝ
(10. 4. 1766 Sedličná pri Trenčíne – 2. 5. 1826 (Sedličná pri Trenčíne)
Kartograf, matematik, dôstojník, zeman zo Sedličnej pri Trenčíne. Po stredoškolských štúdiách v Lučenci, Trenčíne a Bratislave odišiel na vojenskú akadémiu do Viedenského Nového Mesta a dosiahol hodnosť jazdeckého plukovníka. 
Už na strednej škole prejavoval mimoriadne sklony k matematike, a tak ho ako kadeta zaradili do vojenskej kartografickej komisie, ktorá vykonávala práce prvého vojenského tzv. jozefínskeho mapovania. Tu ako 17-ročný sa stretol prvýkrát s praktickou kartografiou a geodéziou. Keď sa roku 1785 tieto práce skončili, prednášal Lipský pri svojom pluku kadetom a mladým dôstojníkom.
V roku 1786 sa dostal ako vojenská osoba k prácam na katastrálnom mapovaní krajín habsburskej koruny. Chcel napísať väčšiu prácu vojenského charakteru, ku ktorej mienil pripojiť aj mapu. Študoval archívne dokumenty a na svojich cestách zbieral materiál k svojej mape. Cennými radami mu pomáhal aj bratislavský rodák František Zach, zakladateľ a riaditeľ hvezdárne v Gothe. Roku 1803 po takmer dvadsaťročnej usilovnej činnosti zadal Lipský prvé štyri mapy, ďalšie nasledovali v štvormesačných intervaloch.
Kartografické dielo napokon vyšlo na 12 listoch, samotné mapy sú na 9 listoch. Na ďalších troch je administratívne rozdelenie Uhorska a Sedmohradska. Mapa je naozaj podrobná. Vyšla pod názvom Generálna mapa Uhorska. Obsahuje vyše 38-tisíc hesiel s označením miest, osád, lazov, hradov, riek, potokov i jazier. Jednotlivé lokality sú v tomto unikátnom kartografickom zozname uvedené po latinsky, česky, maďarsky a nemecky. Lipského mapa slúžila ako podklad na ďalšie mapy a kartograficky bola prekonaná až v druhej polovici 19. storočia. Bola zostavená na vedeckom základe. Mapu spolu s 930-stranovým repertóriom (registrom) predávali peštianski kníhkupci, bratia Kilianovci po 60 zlatých viedenskej meny. Lipský vydal aj podrobný plán Budína a Pešti s okolím. V roku 1813 odišiel Lipský do penzie a zomrel vo svojom rodnom dome v Sedličnej.
Kveta Slyšková
Poslanie ostáva rovnaké – blížnemu na pomoc
„Aj tak budem požiarnikom.“ Pamätná veta z rozprávky o dráčikovi Soptíkovi, ale aj želanie rôznych najmenších i väčších Dúbravčanov. Nejde však vždy len o hru alebo rozprávkové dobrodružstvo, niekedy aj o život. O hasičoch, najmä o tých našich dúbravských dobrovoľných, sme sa porozprávali s tým najkompetentnejším veliteľom Dúbravských dobrovoľných hasičov, no aj technikom špecialistom protiplynovej služby v Hasičskom a záchrannom zbore mesta MATEJOM FILÍPKOM. Hovorí o tom, kto sú Dúbravskí dobrovoľní hasiči, čo robia, a približuje aj to, kto sa k nim môže pridať...
Dobrovoľný hasičský zbor, čo to vlastne znamená? Robíte hasičské práce dobrovoľne, bez nároku na odmenu alebo ako vznikol názov?
Ako už sám názov prezrádza, ide o činnosť na základe svojho dobrovoľného rozhodnutia stať sa hasičom, následne potom pomáhať obyvateľom pri záchrane ich života, zdravia  a majetku pred požiarom, prípadne inou mimoriadnou udalosťou, a to všetko bez nároku na odmenu za vykonanú prácu. Pôvodný názov dobrovoľného hasičského zboru, platný do roku 1999, bol dobrovoľný verejný požiarny zbor, činnosť a poslanie však stále zostalo rovnaké aj v súčasnosti – „Bohu na slávu, blížnemu na pomoc!“ 
Kto sa môže stať dobrovoľným hasičom, teda vaším členom? Máte prijímačky alebo nováčikovskú skúšku?
Členom môže byť každý, kto dovŕšil 15 rokov, riadi sa Stanovami DPO SR, čiže Dobrovoľnej požiarnej ochrany Slovenska, a programom činnosti Dobrovoľného hasičského zboru. Podieľa sa tiež na činnosti zboru a platí členské poplatky. Jednotlivých členov delíme na činných a prispievajúcich. Pre vstup je potrebný aj dobrý zdravotný stav, absolvovanie vstupnej preventívnej lekárskej prehliadky. Výhodou je vodičský preukaz skupiny C a minimálne dvojročná prax vo vedení nákladných vozidiel. Skúšobná doba novoprijatého člena dobrovoľného hasičského zboru je dva roky.
Akých máte členov – od detí, dospelých až po seniorov? 
Členovia vo veku od 15 do 18 rokov tvoria hasičský dorast, pre vstup do zboru je potrebný  podpis zákonného zástupcu. V našom hasičskom zbore máme členov od 15 rokov až po seniorov – čestných členov. 
Predstavte váš zbor, čo robíte, ako fungujete?
Naša celoročná činnosť spočíva prevažne z vykonávania preventívno-výchovnej činnosti,  a tiež represívnej, čiže zásahovej činnosti pri požiaroch a iných mimoriadnych udalostiach. Okrem toho je to práca s deťmi a dorastom v oblasti hasičského športu, kultúrno-spoločenskej činnosti v rámci mestskej časti. Fyzickú kondíciu si členovia zlepšujú počas roka pravidelnými cvičeniami v hasičskom útoku, v zimnom období v telocvični a posilňovni.
V Dúbravke vás vidieť na viacerých podujatiach, pomáhate aj pri zalievaní ciest v horúčavách, polievaní stromov, čistení striech. Ľudia možno ani nevedia, čo všetko robia hasiči. Pochváľte sa.
Pomáhame tiež pri verejno-prospešných službách pre obyvateľov, najmä pri starostlivosti o dreviny a zeleň počas horúcich letných dní, tiež pri polievaní ciest a chodníkov. Počas celoročnej činnosti sa snažíme v rámci našich možností a kapacít zúčastňovať skoro na všetkých akciách. Na základe požiadaviek miestneho úradu a podnetov obyvateľov vykonávame rôzne technické zásahy, napríklad odstraňovanie spadnutých konárov, odčerpávanie vody zo zaplavených priestorov a pivníc, likvidujeme bodavý hmyz, čistíme strešné plášte základných a materských škôl, ktoré sú v pôsobnosti mestskej časti. Tlakovou vodou tiež pravidelne prečisťujeme kanalizačné a dažďové vpuste. Na základe požiadaviek Operačného strediska KR HaZZ v Bratislave pomáhame pri rôznych zásahoch, či už pri rozsiahlych lesných požiaroch, požiaroch suchých trávnatých porastov, odčerpávaní vody počas prívalových dažďov, pátracích akciách pri vyhľadávaní nezvestných osôb v spolupráci s Policajným zborom SR, odstraňovaní spadnutých stromov alebo nalomených konárov pri veterných smrštiach a zimných kalamitách. 
Môžu sa Dúbravčania niekde zoznámiť s vašou činnosťou, prípadne nerobíte exkurzie či dni otvorených dverí? U detí by to asi malo úspech...
Dúbravčania nás majú možnosť vidieť na veľkom počte rôznych podujatí. V prípade záujmu uskutočňujeme exkurzie priamo v priestoroch hasičskej zbrojnice. Veľmi často nás môžu deti aj ostatní vidieť pri pravidelnej údržbe hasičskej techniky a vybavenia priamo pred hasičskou zbrojnicou na Žatevnej ulici. Samozrejme, deti sa veľmi tešia, keď si môžu na chvíľku sadnúť do veľkého hasičského auta, nasadiť prilbu, zapnúť maják a sirénu. Často ich rodičia potom ani nevedia dostať domov. 
Vy sám ste veliteľom dobrovoľného hasičského zboru, no pracujete aj v Hasičskom a záchrannom zbore mesta ako technik špecialista protiplynovej služby. Aká je to práca a ako sa líši od dobrovoľného hasičského zboru?
Práca profesionálneho hasiča je veľmi náročná, vyžaduje okrem dobrého zdravotného stavu, absolvovaniu veľkého počtu rôznych kurzov a školení najmä dlhoročnú prax a skúsenosti.  Nemožno povedať, že ide o zamestnanie, ale skôr o poslanie pomáhať druhým ľuďom, ktorí sa ocitnú v núdzi a potrebujú okamžite odbornú kvalifikovanú pomoc. Moje zameranie ako technika špecialistu spočíva v zásahovej činnosti v oblasti ekologických zásahov pri rôznych ohrozeniach chemickými, biologickými alebo rádioaktívnymi látkami, napríklad zabránenie znečistenia vody a pôdy ropnými produktmi, monitoring znečistenia ovzdušia chemickými látkami, zaistenie neznámych podozrivých zásielok a podobne. Práca v dobrovoľnom hasičskom zbore je viac v oblasti preventívno-výchovnej činnosti, kultúrno-
-spoločenskej činnosti, hasičského športu a zásahoch pri požiaroch a živelných pohromách.
Pri akom najväčšom požiari alebo akcii boli dúbravskí hasiči? Prežila aj Dúbravka nejaký veľký požiar?
Dúbravskí dobrovoľní hasiči sa vyznamenali v minulosti najmä pri hasení požiaru v takzvanej Židovni  17. mája 1913. Celkom 32 zborov spojilo svoje sily a po vyše šesťhodinovej úmornej bitke sa im aj za pomoci armády podarilo požiar lokalizovať a spútať. V novších časoch zasahovali v roku 1982 pri veľkom požiari plynovej fontány v obci Gajary a rozsiahlych lesných požiaroch na Záhorí v deväťdesiatych rokoch. Dúbravčania si isto spomínajú na nedávny a, žiaľ, tragický požiar vlani na jeseň. Išlo o rozsiahly požiar bytu na 4. poschodí na ulici Ľuda Zúbka, ktorý hasilo o desiatej večer viac ako 20 hasičov. Veľkú pomoc obyvateľom postihnutých požiarom poskytlo vedenie mestskej časti v podobe náhradného ubytovania, oblečenia a poskytnutia teplej stravy.
Aká býva najčastejšia príčina vzniku požiaru, teda s akou sa stretávate? A ako to býva napríklad v panelákoch, ako môže vzniknúť požiar v domácnosti?
Medzi najčastejšie príčiny vzniku požiaru, s ktorými sa veľmi často stretávame, je manipulácia s otvoreným ohňom, nasleduje fajčenie, úmyselné zapálenie, elektrický skrat a zakladanie ohňov v prírodnom prostredí a na skládkach. Riziko vzniku požiaru v domácnostiach predstavuje najmä otvorený oheň v podobe plynových sporákov, sviečok, plynových ohrievačov, krbov a kachlí a, samozrejme, fajčenie, ďalej elektrické spotrebiče, častokrát preťažovanie elektrických zásuviek, elektrické sporáky, toustovače, rýchlovarné kanvice, žehličky, fény a pod. Veľmi často je za vznikom požiaru nepozornosť, odbiehanie od varenia, ponechanie horiacej sviečky bez dozoru, prekrývanie lampy za účelom tlmenia svetla, používanie výkonovo silnejších žiaroviek, ako je pre svietidlo určené, čítanie a zaspávanie pri rozsvietených stolných lampách a pod.
Dobrovoľný hasičský zbor v Dúbravke má svoju históriu. Kam až siaha? Je pravda, že bol spätý s kultúrou a divadelníckou činnosťou?
História vzniku dobrovoľného hasičstva v Dúbravke siaha do 19. storočia, keď obec postihlo viacero pohrôm. Po strašnom more dedina vyhorela. Významným činom bolo práve založenie požiarneho zboru v roku 1879. V tom čase mali hasiči jednu ručnú striekačku ťahanú koňmi a jeden veľký sud na vodu, ktorý bol stále naplnený vodou, pretože jej bolo málo. V obci boli dve obecné studne, jedna pod Kostolom sv. Kozmu a Damiána (Horanská) a jedna pri malom kostolíku, celkom bolo v obci 16 studní. Keď vypukol požiar, voda sa ručne nalievala do hasičskej striekačky. V roku 1926 bola približne v strede Jadranskej ulice postavená hasičská zbrojnica. Spolok hasičov po roku 1918 početne rástol vďaka jeho kultúrnej a divadelníckej činnosti. Tradícia ochotníckeho divadla v Dúbravke siaha až do roku 1905. Prvé hry, ktoré sa objavili na javisku v rokoch 1905–1906, boli „Lurdská pasáčka“, neskoršie „Slepý pastier“ a „Božie mlyny“. Túto iniciatívu prevzal dobrovoľný požiarny zbor, ktorý okrem divadelnej činnosti začal organizovať i kultúrno-spoločenský život. V spoločenskej oblasti boli známe kultúrne podujatia ako hasičský bál a tanečná zábava na Trojicu. Tieto zábavy boli obľúbené nielen u miestnych občanov a najmä mládeže, ale chodili na ne aj z okolitých obcí.
(lum)
Dúbravskí hasiči zrekonštruovali historickú práčku na hadice
Najväčšie stretnutie hasičstva s výstavou historickej hasičskej techniky svojho druhu v celej Českej republike Hasičské slávnosti Litoměřice 2017 písalo už VII. ročník. Prvý ročník prebehol v roku 1998.
Podujatie sa koná  každé tri roky a je spoločným stretnutím profesionálnych a dobrovoľných hasičov, ktorí sa v bežnom živote vidia prevažne pri zásahovej činnosti. Tieto slávnosti sú pre nich sviatkom, kde sa stretnú na priateľskej úrovni, porozprávajú sa a predstavia spoločne širokej verejnosti hasičskú techniku, ktorou disponujú. 
Usporiadateľmi podujatia boli -  Združenie pre obnovu a zachovanie hasičských tradícií, z.s., mesto Litoměřice, Ústecký kraj, HZS ČR a SH ČMS.    Už tradične sem prichádzajú aj hasičské zbory zo zahraničia – Slovenska, Maďarska, Nemecka a Poľska.  Nechýbali ani dúbravskí dobrovoľní hasiči.
Celorepublikový zraz hasičov v Litoměřiciach sa spája s rozsiahlou výstavou hasičskej techniky od tej najstaršej zo zbierok dobrovoľných hasičských zborov až po tú súčasnú najmodernejšiu, špeciálnu, ktorou disponuje Hasičský a záchranný zbor ČR. 
Už po tretíkrát sa tejto akcie zúčastnila aj delegácia šiestich členov Dobrovoľného hasičského zboru Ba -Dúbravka, avšak tento ročník bol predsa len výnimočný. 
Dúbravský hasičský zbor sa totiž reprezentoval ako vystavovateľ čerstvo zrekonštruovanej historickej práčky na hadice typu HP-1, ktorej rok výroby je 1960. 
Zakúpili sme ju z vlastných finančných príspevkov v roku 2016, ale jej nálezový stav nám neumožnil jej dôstojné prezentovanie na verejnosti. Preto nasledovali hodiny a hodiny prác spojených s brúsením, výmenou poškodených dielov, lakovaním a konečnou kompletizáciou celého mechanizmu. 

Dúbravčania aj ako čestná stráž
Po príchode na výstavisko Zahrada Čech v Litoměřiciach, kde sme mali rezervované miesto na výstavu našej hasičskej techniky, nasledoval bohatý kultúrny program, dynamické a statické ukážky historickej a modernej hasičskej techniky až do večerných hodín, keď v Katedrále sv. Štěpána ukončila piatkový deň slávnostná Floriánska omša. 
V nej vytvorili traja členovia DHZ Ba -Dúbravka spoločne s ostatnými hasičskými zbormi čestnú stráž, vrátane celkového počtu 38 práporov. Po jej ukončení nasledoval voľný program a večerná prehliadka pamätihodností historického mesta Litoměřice. 

Prehliadky, technika, kultúra aj futbal
Do sobotňajšieho rána sa prebúdzali všetci hasiči s vedomím, že už od 9-tej rána sa začína zoraďovanie hasičských zborov a techniky na Mierovom námestí. V sprievode tónov Hudby Policie a Hradnej stráže ČR napochodovali na námestie vlajkonosiči so slávnostnými prápormi. Za nezištnú obetavú prácu odvedenú v prospech občanov poďakovalo nastúpeným jednotkám niekoľko najvyšších predstaviteľov, medzi ktorými nechýbal minister vnútra Milan Chovanec, práci hasičov žehnal z tribúny kardinál Dominik Duka. Defilé modernej a historickej hasičskej techniky, približne dvesto dobrovoľných hasičských zborov, sledovali tiež generálny riaditeľ Hasičského a záchranného zboru ČR gen. Drahoslav Ryba, starosta Združenia hasičov Čiech, Moravy a Sliezka  Karel Richter, hejtman Ústeckého kraja Oldřich Bubeníček, starosta mesta Litoměřice Ladislav Chlupáč a mnoho ďalších významných hostí nielen domácich, ale aj zahraničných. 
Viac ako dvojhodinová prehliadka historických vozidiel, striekačiek, najmodernejšej techniky vrátane ťažkých transportérov  používaných pri technických zásahoch pokračovala opäť bohatým programom v priestore výstaviska.  Jednotlivé hasičské zbory priviezli krásne vyleštené historické striekačky, záprahové, parné a taktiež historické hasičské automobily rôznych typov. Najstaršia celodrevená striekačka bola z roku 1807 a najstarší automobil z roku 1915. 
Zo Slovenska nechýbali tiež medzi vystavovateľmi dobrovoľné hasičské zbory zo Šamorína, Gabčíkova či Martina-Priekopy. Návštev-
níci mali možnosť vidieť hasičské uniformy z celého sveta, prilby a rôzne modely. 
Počas kultúrneho programu sa vystriedalo až 300 účinkujúcich v podaní miestnych hudobných telies z Roudnice nad Labem, Loun, Litoměříc, Štětí a Českej Lípy, Hudby Hradnej stráže a Policie ČR. Na futbalovom ihrisku prebiehalo popoludní priateľské stretnutie medzi českými a slovenskými profesionálnymi hasičmi, ktoré skončilo remízou.

Zásah z vrtuľníka aj hasičská fontána
Samotným vyvrcholením večera a rovnako celých slávností boli ukážky zásahov záchrannej a špeciálnej techniky Hasičského a záchranného zboru ČR na rieke Labe, zásah vrtuľníka pri plnení tzv. „bambivaku“, používaného pri hasení rozsiahlych lesných požiarov a záchranu topiaceho sa človeka z vodnej hladiny. S prichádzajúcou tmou pripravili členovia ôsmich dobrovoľných hasičských zborov očakávaný svetelný a zvukový zážitok v podobe hasičskej hudobnej fontány na Lodnom námestí, ktorá je inšpirovaná farebnými hudobnými vystúpeniami Křižíkového fontány, pričom voda je striekaná z desiatok prúdnic ovládaných hasičmi za súčasného pôsobenia svetelných efektov. Záver náročného a zážitkami nabitého sobotňajšieho večera zakončil veľkolepý ohňostroj. 
Pre návštevníkov bola otvorená stanica profesionálnych hasičov v Litoměřiciach, ktorá pri príležitosti konania slávností usporiadala počas celého podujatia –  Deň otvorených dverí s bohatým programom pre deti a dospelých.
V priebehu obidvoch dní prišlo na hasičské slávnosti približne 27 000 návštevníkov, 250 hasičských zborov s rôznou technikou. Vystavených bolo približne 300 kusov techniky, na slávnostnom nástupe defilovalo cez 300 zborov a vidieť sa dalo 121 krásnych historických práporov. 
V meste Litoměřice sme sa cítili veľmi dobre, už teraz sa tešíme a pripravujeme na ďalší ročník, ktorý je plánovaný v roku 2020. S hasičským pozdravom „Bohu na slávu – blížnemu na pomoc! Dovidenia opäť v Litoměřiciach.
Text a foto: Matej Filípek,  
predseda DHZ Dúbravka

Táborové leto: tanec, pohyb, remeslá
Zmysluplne využiť letné dni, niečo sa naučiť, zabaviť, spoznať priateľov. Do tábora nemuseli deti počas prázdnin cestovať nikam ďaleko, viaceré prebehli priamo v Dúbravke. Nazreli sme do niektorých z nich.
Do tanca!
Vonku dážď, počasie neletné. Za bránami Tanečnej školy  La Por-
tella v Dúbravke na Koprivnickej je však „horúco“. Aj počas leta priestory ožívajú tancom. Tanečná škola organizovala denné detské tábory, neboli určené len pre malé tanečnice, ktoré školu navštevujú počas školského roka, ale pre každého. Všetci sa tak mohli zoznámiť s tancami rôzneho štýlu.
Týždeň odštartoval návštevou Ruska, pokračovalo sa výletom do Afriky, energickým latinom, poriadnym hip-hopom a nezabudlo sa ani na domáce a tradičné Slovensko. Počas denných táborov  deti prostredníctvom tancov  „ces-
tujú“ a spoznávajú svet i domáce tance. 
Aj Škola Breaku pripravila  v Dúbravke pohybové leto. Počas týždenného denného tábora v Dome kultúry Dúbravka čakal malých tanečníkov tanec, tanec a tanec, no aj iný program a prekvapenia.  Tábor prebiehal v dvoch turnusoch, jeden týždeň v júli a druhý v auguste, pripravené boli tanečné lekcie pod vedením Zuzky a Dextera. Prišli aj špeciálni hostia, ako napríklad Tino zo skupiny The Pastels alebo Erik s Romanom zo Skillabu. Nechýbali akčné súťaže, breaková olympiáda, balónová vojna, záverečné vystúpenie, natáčanie vlastného videoklipu, prekvapenia a darčeky.​
Remeslá a umenie
Mestská časť Dúbravka v spolupráci s Bratislavským samosprávnym krajom počas leta už tradične organizujú Letný tábor umeleckých remesiel (ÚLET), kde  sa deti od 7 do 15 rokov môžu naučiť pliesť košíky, drôtovať, pracovať s kožou a čo-to sa dozvedia aj o dejinách svojej mestskej časti. 
„Tento rok sa tábor konal celkovo desiatykrát a počas piatich týždňov sa v ňom vystriedalo vyše 
šesťdesiat detí,” hovorí organizátor tábora Ľubo Navrátil a dodáva, že tábor sa zameriava na klasické remeselné a výtvarné techniky, na prácu s prútím, rattanom, drôtom, kožou, drevom, korálkami a pod. 
Manuálna zručnosť u detí digitálneho veku ustupuje, a tu pomôže iba trpezlivosť, metóda pokus– omyl a dobrá rada skúsenej lektorky. „Deti, ktoré boli v tábore druhý či dokonca tretí raz sú viditeľne zručnejšie, sebavedomejšie a trpezlivejšie. A čo ma mimoriadne teší, pri ručných prácach zabúdajú na tablety, digitálne hry a mobily,” hovorí lektorka Jana Čierna, ktorá v roku 2002 spoluzakladala Dúbravský ateliér. 
(lum, luna)
K dvojkrížu prišiel aj bulharský spevácko-tanečný súbor
Desaťmetrový dvojkríž za Kostolom Ducha Svätého stojí v Dúbravke od roku 2013, keď ho vztýčili pri príležitosti 1150. výročia príchodu Cyrila a Metoda na naše územie. Už tradične sa pri ňom začiatkom júla stretávajú Dúbravčania.
Príchod sv. Cyrila a Metoda si síce pripomíname počas sviatku 5. júla, no Dúbravčania sa tento rok pristavili pri dvojkríži už 3. júla. Tento deň prišiel totiž do Dúbravky bulharský spevácko-tanečný súbor.
Dúbravčania sa pri dvojkríži stretli už štvrtý rok. Stretnutím znelo posolstvo slovanských bratov – „Choďte a učte všetky národy.” Spomienkové podujatie zorganizoval Miestny odbor Matice slovenskej.
Moderátorka na úvod privítala 50-členný folklórny súbor z Bulharska, mesta Pleven, ktorý viedla zástupkyňa oblastného starostu Zdravna Pavlova Marinová. Zaznela aj báseň o Cyrilovi a Metodovi,  z vlastnej tvorby Dúbravčana Miroslava Peniašteka.
Súbor Matice za zvukov harmoniky zaspieval pieseň Duša kresťanská. Udalosti príchodu a pôsobenie Cyrila a Metoda, ich dejinný význam pre náš národ priblížil katolícky farár Miroslav Bederka. Za zvukov piesne Nitra milá Nitra položili matičiari k dvojkrížu veniec, ktorý patrí k symbolom Dúbravky.
Spoločne so súborom si všetci zaspievali pieseň Otče náš, vyslyš nás, zachovaj nám národ náš. Napokon si pamiatku uctili spevom aj bulharskí hostia.
Oslavy však neukončili len spomienkou pri dvojkríži, ale pokračovali v Kultúrnom Centre  Fontána na Ožvoldíkovej, kde bulharský folklórny súbor zaspieval a zatancoval tradičné piesne a tance.
Kveta Slyšková
Ako sa stretli Susedy z Vrakune aj Enem tak
Už druhý rok sa na jednom pódiu v Dúbravke predstavili seniorské súbory zo širokého okolia. Kultúrne leto otvoril Dúbravský festival seniorských súborov.
Domáca Dúbravanka, Senioranka z Karlovej Vsi, OZ Susedy z Vrakune, Račan, Enem tak z Lozorna, Stromovka z Kramárov aj Rosica z Devínskej Novej Vsi.  Tí všetci sa počas júlovej soboty stretli na jednom mieste, v Dúbravke. Súbory seniorov zaplnili pódium a diváci červenú sálu Domu kultúry Dúbravka.
Vlani festival prebehol na skúšku, tento rok šlo o vydarenú reprízu, ktorá asi začne písať v Dúbravke novú tradíciu. O kultúrny zážitok sa postaralo viac než 121 účinkujúcich, popoludním sprevádzal moderátor Juraj Vodila, ktorý pred vystúpením predstavil každý súbor. Na záver všetkých spojila na pódiu spoločná pieseň a poďakovanie vystupujúcim aj organizátorom.
Dúbravku reprezentovala v mestskej časti známa Dúbravanka, ktorá sa tento rok ukázala v nových krojoch. Práve Dúbravanka a jej predstaviteľ Štefan Hamerlík stáli vlani za zrodom celého nápadu festivalu seniorských súborov, dovtedy prebiehal totiž len krajský.   
Festival otvoril tohtoročné kultúrne leto v Dúbravke a nebol len o speve, ale aj o spoznávaní siedmich súborov navzájom, stretnutiach. Po spevavom popoludní podávali dúbravskí dobrovoľní  hasiči guláš, pripíjalo sa, debatovalo.
(lum)
Po ihrisku putoval Mechúrik-Koščúrik
Predstavenie priamo medzi panelákmi na detskom ihrisku? Prečo nie. Občianske združenie Žime krajšie zorganizovalo počas leta rozprávkové divadielko pre všetky deti z okolia.
Priamo na ihrisku na Homolovej-Pri kríži zorganizovalo Občianske združenie Žime krajšie, ktoré sa už dlhodobo venuje obnove ihriska, no aktivizuje aj iné ihriskové tímy rodičov z okolia, divadielko.  Aby deti nemuseli nikam chodiť, ale rozprávka prišla priamo k nim.
Združenie nezavolalo divadielko na ihrisko prvýkrát. Už pred dvomi rokmi hralo pod panelákom Divadlo Jaja, ktoré deťom prinieslo predstavenie Námorníci verzus piráti.
Tentoraz prišlo Divadlo z domčeka s predstavením Mechúrik-Koščúrik, vystúpenie financovalo občianske združenie z dvoch percent dane, ktoré dostalo.
Išlo o interaktívnu detskú hru  o putovaní Mechúrika-Koščúrika. Niektorými divadelnými postavami sa stali samotné deti, iné dostali do ruky hudobný nástroj, a ostatné sedeli nielen s otvorenými očami, ale často aj ústami.
Toto letné vystúpenie o putovaní zakončili divadelníci prekvapením, ktoré malo prinajmenšom taký úspech ako predstavenie samotné. Z auta zrazu  vytiahli drevené chodúle, ktoré si mohli deti otestovať a okrem toho sa začali nafukovať balóniky v tvare zvieratiek alebo mečov.
Ozaj príjemné susedské detské popoludnie.
(lum)
Sláviček odhaľuje talenty, nie je však len o speve
Slávik, sláviček, minisláviček. Už názov napovedá, že súťaž s týmto menom bude určená tým najmenším. Spevácku súťaž pre škôlkarov organizuje už tradične Dom kultúry Dúbravka. Tento rok to nebolo inak.
„Význam tejto súťaže je nesmierny,“ hovorí Helena Gigelová, riaditeľka Materskej školy Galbavého. „Nielenže objavíme talenty detí, veď takto vyrástla z našich radov aj dnešná hviezda Darinka Rolincová, ale deti sa naučia samostatne vystupovať, kultivovane správať a určité sebavedomie im tiež prospeje.“
A tak pani učiteľky z materských škôl Sekurisova, Ožvoldíkova, Cabanova, Pri kríži a Ušiakova dali deťom možnosť predstaviť svoj talent v uvedenej súťaži.
Celým podujatím sprevádzal Vladimír Zetek z Divadielka Žihadlo, vtipnými detskými piesňami a svojou gitarou ich sprevádzal a bavil.
Veľmi milo a spontánne zaujala Ninka Gullová piesňou Sedela na vŕšku, ale i Barborka, Anička, Olinka a ďalší.
Napokon nebolo víťazov ani porazených a všetky zúčastnené deti v programe boli odmenené sladkými prekvapeniami a čestnými uznaniami.             
 Kveta Slyšková
Kultúrne leto: country, hudba pre deti aj tvrdý rock
Už tretí rok ožíva počas leta Dúbravský amfiteáter na Valachovej kultúrou. Kultúrne leto do neho prinieslo každý týždeň inú akciu. Akciu rôzneho tipu, žánru, zamerania, pre každého niečo.
„Toto musia počuť až v Lamači. Čo je to za rámus?“ Také a rôzne iné reakcie vyvolal Rockový podvečer s bratislavskou kapelou Asenth a skupinou Rust 2 Dust. Aj rockeri a fanúšikovia tvrdšej muziky mali však  v ponuke kultúrneho leta to „svoje“. Zámerom letných programov bolo totiž presne to, aby si každý vedel v ponuke vybrať.
Jednotlivé popoludnia tak boli venované seniorom, deťom, priaznivcom country či hip-hopu. Prvé v amfiteátri patrilo deťom, počas júla sa najmenším predstavil Klaun Pepele a Disko Jarka, počas augusta zas deti roztancoval tanečný súbor La Portella a neskôr hudobné duo Paci Pac.
Aj napriek vysokým horúčavám odohrali koncert Neznámi, čiže country skupina, ktorá vznikla v roku 1999.
Počasie, no nie horúce, ale veterné a daždivé potrápilo aj takzvaný Zľavomat festival. Jeho nultý ročník, ktorý si vybral pre svoju premiéru Dúbravku a Park Pekníkova, predčasne ukončilo počasie. Organizátori sa tak rozhodli aj pre bezpečnosť účastníkov, prisľúbili však zopakovať festival v náhradnom termíne.
Osobitú atmosféru mal koncert orchestra medzi panelákmi. Hudba Ministerstva vnútra Slovenskej republiky zahrala uprostred sídliska. Zazneli známe hity, vážne tóny aj rozprávkové skladby. Jeden orchester tak podobne ako kultúrne leto dokázal ponúknuť pre každého niečo.

Text a foto: Lucia Marcinátová
Naša Dúbravka je jedinečná, no nie jediná
Na svete je veľa miest a obcí, i malých dediniek. Človek zatiaľ nevymyslel toľko mien, aby ich vedel všetky pomenovať, a tak sa stalo aj na našom malom Slovensku, že naša Dúbravka má svoju menovkyňu na východnom Slovensku. Tiež sa volá Dúbravka. Jej erb si môžeš vymaľovať.
Dúbravka na východe Slovenska je malá obec, ktorá sa nachádza v okrese Michalovce na pravom brehu Laborca. Prvýkrát sa o tejto obci dozvedáme z historických análov v roku 1409, kedy patrila rodu Buttkayovcov. Toto územie však bolo osídlené už mladšej dobe bronzovej. Obec sa pôvodne zaoberala poľnohospodárstvom - pestovali pšenicu a tabak. Dnes chovajú ošípané a sú známi svojimi šľachtenými plemenami, ktoré vystavujú aj na poľnohospodárskych výstavách, ako je napríklad Agrokomplex v Nitre a aj inde vo svete. 
Viete, aká je vzdialenosť našich dvoch Dúbravok? Keby sme išli smerom na Trnavu a Nitru cez Tatry a Prešov, pôjdeme asi 5 a štvrť hodiny bez prestávky. Podobne by sme sa mohli vybrať cez Maďarsko diaľnicami, takzvanou spodnou trasou a išli by sme asi rovnako dlho. Viete, že môžete ísť aj letecky do Košíc a potom si požičať auto alebo nasadnúť na bežný autobus, čo by trvalo asi 3 hodiny. Viete aká je teda asi vzdialenosť v kilometroch medzi našou mestskou časťou a obcou Dúbravka v Košickom kraji? Dozviete sa, keď vypočítate tento príklad.
10 x 5 - 1 x 10 + 100 x 5 - 1 x 100 =
(Môžeš si pomôcť aj kalkulačkou. Vieš správne do kalkulačky vložiť takúto úlohu?)
Podobné zaujímavosti nájdete na www.dobre-napady.sk
Dúbravka, kde ťa ešte nájsť?
Dúbravka je aj malá osada pri Zvolene či miestna časť obce Predajná v okrese Brezno. Dúbravku ako miestny názov možno objaviť aj v okrese Krupina pri Litave. Ulicu s názvom Dúbravka nájdeme zas v obci Sebedražie v okrese Prievidza v Trenčianskom kraji. 
Na Slovensku má toto meno aj potok na strednom Liptove, v okrese Liptovský Mikuláš. Ide o ľavostranný prítok Váhu s dĺžkou 8,9 kilometra. Dúbravka je aj meno viacerých výškových bodov – napríklad v Petrovciach v okrese Sobrance; pri Štiavniku v okrese Bytča; pri obci Plevník-Drienové v okrese Považská Bystrica; pri Moravskom Lieskovom v okrese Nové Mesto nad Váhom či pri Nemeckej v okrese Brezno.
Dúbravku možno nájsť aj na Ukrajine, v rajóne Užhorod v  Zakarpatskej oblasti či v Zdychavskom rajóne v Lvovskej oblasti.
Existujú aj viaceré Dubravky bez dlhého u. Napríklad v Chorvátsku  neďaleko Záhrebu či v župe Dubrovnik-Neretva.
(lum)
Chodník, ktorý poučí, ukáže aj privedie k zamysleniu
Máloktorá mestská časť má to šťastie, ako práve Dúbravka, aby mala v dosahu pár minút chôdze lesy, lúky, prírodné zaujímavosti. Do lesov, prípadne na lúky nad Dúbravkou sa môžeme vybrať mnohými chodníkmi, no v dnes vás pozveme na jeden špeciálny – náučný.  Ideálny, ak chcete vychádzku po prírode spojiť s hlbším poznaním Dúbravky, jej histórie, zaujímavostí fauny a flóry. Na informačných tabuliach náučného chodníka sa dočítate všetko potrebné, a možno aj niečo navyše. Chodník okrem toho vedie po trase, ktorá spája rôznu skladbu prírody, prepája časti Dúbravky – od historicky najstaršej po najnovšiu, modernú. Poďme si teda spoločne prejsť nenáročnú trasu...
Začiatok náučného chodníka je v samotnom srdci Dúbravky – oproti hasičskej stanici, pred bývalým kinom Odboj. Málokto vie, že práve tam bol jediný dúbravský dom, ktorý počas 2. svetovej vojny omylom zbombardovali spojenecké lietadlá. Bomba mala padnúť na rafinériu Apollo, ale nechtiac sa zasekla a uvoľnila neskôr. Tu sa dočítame základné fakty o Dúbravke.
Následne vedie trasa náučného chodníka najstaršou dúbravskou ulicou – Jadranskou, ktorá je plná historických domčekov z rôznych období. Nájdeme tam aj pamätníky padlým hrdinom v oboch svetových vojnách, sochu sv. Floriána i legendárnu dúbravskú krčmu „U Husáka“, hoci aktuálne zatvorenú. 
Pri najznámejšom symbole Dúbravky – Horanskej studni – sa nachádza ďalšia tabuľa, ktorá nadväzuje na predchádzajúcu a dopĺňa informácie o „starých časoch“. Celú historickú atmosféru umocňuje nad nami sa vypínajúci starobylý dúbravský kostolík – Kostol sv. Kozmu a Damiána.

Hore!
Náučný chodník začína strmšie stúpať, zástavba rodinných domov začína rednúť, a keď obídeme „dúbravský všešportový areál“ s futbalovým ihriskom, našu trasu lemujú už len záhradné chatky. Nasleduje najstrmší úsek, kde sa starší ľudia či menšie deti veru dokážu zapotiť, ale pred slnkom nás chránia začiatky lesného porastu a do chôdze nás povzbudzujú „božie muky“. 
Odmenou za výstup je ďalšie zaujímavé zastavenie sa na rázcestí pod Salesom. Tento bývalý hotel drží bratislavský rekord v počte zmenených názvov, vystriedal ich už asi šesť.
Ako sa bude budova volať po rekonštrukcii? Nechajme sa prekvapiť...  
Záhradkárska osada, cez ktorú po prestávke postupujeme, je záhradkárska iba na papieri. Množstvo nových domov nám naznačuje, že bývanie v lese mimo hluku sídliska je stále populárne. Samozrejme, bývanie tu nie je vhodné pre každého. Dostať sa sem pešo zo zastávky MHD je polhodinový turistický výstup, a dostať sa sem autom v zime, ak nasneží, je tiež len pre off-roady, bežné autá vtedy domáci moc nepoužívajú.

Od „záhradiek“ k „vojakom“
„Záhradkársku“ osadu ukončí „vojenská“ cesta. Asfaltka, ktorá sa ťahá východným bočným hrebeňom z vrcholu Devínskej Kobyly dolu k sídlisku. 
Na mieste, kde križuje náučný chodník túto  „vojenskú“ cestu, je aj veľká lesná križovatka turistických i lesníckych chodníkov. Odtiaľ sa možno vybrať na všetky možné smery, od Karlovej Vsi a Dlhých Dielov, cez Devín, až na Sandberg a do Devínskej Novej Vsi či na Technické sklo k rímskym vykopávkam Villa Rustica.
Informačné tabule postupne menia svoj obsah. Od historických dát zameraných na výstavbu či obyvateľstvo sme sa prepracovali k informácii o prírode, zvieratkách, vtákoch, hmyze, lesných spoločenstvách. Každou ďalšou tabuľou sa dozvedáme, že príroda vie byť aj na takto malom území veľmi pestrá, najmä vďaka rozmanitému geologickému podložiu Devínskej Kobyly. 
Postupne prechádzame rôznymi druhmi lesa – dubovým, bukovým, úsekmi s agátmi, ale i lesom poničeným výrubom stromov. Pri pohľade sa vynára otázka,  ako to, že sa môže na „chránenej“ Devínskej Kobyle takto vo veľkom ťažiť drevo?

Skratkou dole
Zrazu sa napravo od lesnej cestičky objaví žiarivo natretá novostavba. Starý domček, ktorý tam stál predtým, mal prezývku horáreň, aj keď nikto nevie, či v nej naozaj miestny horár býval. Každopádne tento domček má ešte jednu funkciu – 150 až 200 metrov za ním treba z hlavnej cestičky nečakane odbočiť doľava, na nenápadný bočný chodníček, tzv. „skratku“, kadiaľ pokračuje náš náučný chodník do Tavarikovej osady. Ušetríme tak 20 minút chôdze, ako keby sme sa držali hlavnej cesty.
Ten, kto Tavarikovu osadu v minulosti navštívil, tak ju dnes asi nespozná. Pôvodné chatky v posledných rokoch vystriedali vily, vilky, ale i monumentálne viacgeneračné domy. Veď, kto by tu nechcel bývať? Z troch svetových strán byť obklopený lesom, tichom, pokojom, no zároveň kúsok odtiaľto sú obchody a služby, vrátane zastávok autobusov a električiek. Posledné dve náučné tabule sa venujú najmä tomuto fenoménu – premene rekreačnej oblasti vzdialenej od mesta, ktorá tu bola pred 100 rokmi, na súčasť veľkého sídliska. 
A práve na mieste, kde sa Tavarikova osada napája na dnešné sídlisko, tam sa aj končí dúbravský náučný chodník. 
Oplatilo sa stráviť asi dvojhodinovú prechádzku po ňom?  Myslím, že áno, pretože okrem pobytu v peknej prírode sme sa mohli dočítať naozaj všeličo zaujímavé, a to nielen o  Dúbravke. 
Ak ste to ešte nevyskúšali, srdečne pozývam.
Text a foto: Juraj Dedinský
M. Orlický: Odhodlanie ani chuť nám nechýbajú  
Mladší dorastenci FKP budú trénovať a hrať vo svojej premiére na ihrisku FK Dúbravka       
V polovici augusta mala na programe úvodné kolo piata liga mužov. Postupne sa rozbehli aj ďalšie súťaže. Je potešiteľné, že Dúbravka má v mládežníckych kategóriách o štyri mužstvá viac ako pred rokom. FKP i FK  majú v súťažiach po sedem družstiev. A to majú v oboch kluboch aj deti v predprípravkách, z ktorých niektoré ešte nechodia ani do školy.    
V predchádzajúcom roku nemala naša mestská čas ani jedno dorastenecké mužstvo. Už to neplatí. V tomto ročníku budú mladší dorastenci FKP Dúbravka účastníkmi tretej ligy. Nie je bez zaujímavosti, že ich domovom na trénovanie a hranie majstrovských stretnutí, sa stal zrekonštruovaný štadión FK Dúbravka. Tá zatiaľ dorastenecké družstvo nemá, ale v budúcnosti plánuje.                                                                                                                                                  Jediné družstvo z Dúbravky, ktoré je účastníkom republikových súťaží, sú ženy FK. V minulom ročníku druhej ligy, skupiny A, obsadili z 12 účastníkov so ziskom 28 bodov veľmi pekné šieste miesto. Treba ale dodať, že káder tvorili najmä juniorky či dokonca žiačky. Ako každé družstvo z tohto klubu, aj ženy kvôli rekonštrukcii, odohrali jeseň na 
ihriskách súperov a jar doma.                                                                                                                                            „Jeseň nám veľmi nevyšla a niektoré zápasy nám ušli cez prsty. V odvetnej časti na domácom štadióne sa obraz hry otočil a až na dva-tri zápasy sme boli v každom lepším tímom a vo viacerých sme sa aj výrazne presadili. Na to, že to bola pre niektoré dievčatá prvá sezóna na veľkom ihrisku, panuje v klube s výsledkami spokojnosť a odhodlanie do ďalšej práce,“ povedal tréner Martin Orlický.
Príprava na novú sezónu začala a prebiehala v intenzívnom tempe. Bola doplnená  účasťou na turnajoch a vyvrcholila pred prvým ligovým duelom, sústredením v Štúrove. Podľa slov trénera, prípravu trochu komplikovali prázdniny a brigádnické povinnosti dievčat, ale prístup dievčat bol obdivuhodný. Ďalej dodal, že nový štadión im každý závidí. Preto klub chystá nový nábor žiačok, ktoré by postupne doplnili káder žien.                                                                             
Orlického teší, že ani jedna hráčka neprejavila záujem z klubu odísť. Ďalej tréner hovorí: „Všetky sú plné odhodlania a chute do práce v kolektíve, ktorý sme si spolu vytvorili. Naše družstvo tvoria prevažne mladé a veľmi talentované dievčatá doplnené  skúsenými hráčkami. Vyváženosť a chémia tohto kolektívu nás preto nenúti veľmi doplniť družstvo. Do kolektívu prišli mladé talentované hráčky a nebránili by sme sa príchodu jednej skúsenejšej hráčky. Musím povedať, že je radosť pracovať s týmto družstvom, ktorý máme k dispozícii.“                                                                                                                                                          
Futbalistky FK Dúbravka majú za sebou už tri stretnutia nového ročníka (odohrali sa po našej uzávierke). V úvode sa predstavili v Zlatých Moravciach, potom hostili Čaku a v treťom kole zavítali do Trnavy. S akými cieľmi vstupovali do súťaže? „Máme ich rovnaké ako v minulej sezóne. Chceme vytvoriť také prostredie, aby sa dievčatá naďalej tešili a chodili s radosťou na tréningy a popri tom ich chceme dostať na vyššiu úroveň. Máme ambície byť vyrovnaní všetkým súperom a tešiť sa z každého víťazstva. Verím, že ich bude čo najviac,“ vyznal sa Martin Orlický.
 Jozef Petrovský
Úspechy seniorov
Počas leta dosiahli dúbravskí seniori vynikajúce športové výsledky. Bližšie o nich nám povedal Ján Molnár, predseda MO JDS v Dúbravke: „Na Krajských športových hrách seniorov v Malackách v streľbe zo vzduchovky zvíťazil Štefan Hamerlík a postúpil do celoštátneho finále, ktoré sa uskutoční v Trenčíne. V Štrbskom malom maratóne (10,5 km) si veľmi dobre počínal ďalší náš člen František Brunovský, ktorý vyhral kategóriu nad 70 rokov.“ Pripomíname, že naši seniori sa pripravujú aj na 7. ročník Župnej olympiády seniorov, ktorá sa uskutoční v polovici septembra.
 (pej)      
Feneš asistentom Bokroša    
Po dohode so SZĽH uvoľnila HOBA Bratislava zo zmluvy na päť mesiacov Ivana Feneša na post asistenta trénera Ernesta Bokroša v reprezentácii SR ´20. Bližšie o tom hovorí športový riaditeľ klubu Branko Semančík: „Ivan Feneš bude aj naďalej v našom klube  pôsobiť na pozícii šéftrénera klubu a metodicky riadiť činnosť všetkých družstiev a taktiež bude viesť všetky trénerské porady. V prípade, že sa nedokáže z dôvodu pracovného vyťaženia pri SR ´20 zúčastniť klubového programu, všetky jeho kompetencie v doraste preberie Daniel Iffka, ktorému bude pomáhať dočasne Vladimír Soóky. Sme radi, že náš tréner svojou prácou upútal a stal sa súčasťou projektu SR´20.“
(pej)        
Mikšíková v drese Liberca
Členka širšieho kádra slovenskej volejbalovej reprezentácie žien, Dúbravčanka Lucia Mikšíková, zmenila dres. Odchovankyňa ŠŠK Bilíkova mieri do českej extraligy. Devätnásťročná smečiarka odišla zo Slávie Bratislava EU a v kariére pokračuje v tíme nováčika českej extraligy VK Dukla Liberec.    
FUTBAL
● Piata liga mužov – 1. kolo: FK Dúbravka – OŠK Chorvátsky Grob 6:1 (4:0), góly Dúbravky: Budvesel 3, Gašparovič 2, Vohralík. Priebežné poradie: 1. MŠK Senec 3, 2. FK Dúbravka 3, 3. FK ŠK DANUBIA Hrubý Šúr 3,... 14. ŠK Krasňany 0.                     
(jop) 
Jesenný futbalový kalendár 
Dúbravka má vo futbalových súťažiach, podobne ako v predchádzajúcom ročníku, dve družstvá dospelých. Ženy FK Dúbravka v druhej a mužov z rovnakého klubu v piatej lige. Uverejňuje vyžrebovanie oboch súťaží v jesennej časti.   
■ 2. LIGA ŽIEN – skupina A                                                                                                                                  ● 4. kolo (2. september, 14.00): FK Dúbravka – FK Slovan Duslo Šaľa.                                              ●5. kolo (10. september, 10.30): TJ Kopčany – FK Dúbravka
● 6. kolo (16. september, 14.00): FK Dúbravka – OFK Dunajská Lužná.                                      
● 7. kolo (23. september, 15.00): ŠK Svätý Jur – FK Dúbravka.                                                            
● 8. kolo (30. september, 15.00): FK Senica – FK Dúbravka.                                                                      
● 9. kolo (7. október, 14.00): FK Dúbravka – FK DAC 1904 Dunajská Streda.                                     
●10. kolo (15. október, 16.00): Spartak Trnava B – FK Dúbravka.                                                  
● 11. kolo (21. október, 14.00): FK Dúbravka – ŠK Vrakuňa.                                                                  
● 12. kolo (29. október, 14.00): FCA Petržalka – FK Dúbravka.
 ● 13. kolo (4. november, 14.00): FK Dúbravka – FC UNION Nové Zámky.                                         
■ 5. LIGA MUŽOV                                                                                                                    
● 4. kolo (2. september, 17.00): FK Vajnory B – FK Dúbravka.
● 5. kolo (10. september, 16.30): FK Dúbravka – ŠK Igram.
● 6. kolo (17. september, 16.00): TJ Malinovo – FK Dúbravka.
● 7. kolo (24. september, 16.00): FK Dúbravka – FK ŠK Danubia Hr. Šúr.                                       
● 8. kolo (1. október, 15.30): ŠKO Miloslavov – FK Dúbravka.
● 9. kolo (8. október, 15.30): Lokomotíva Devínska Nová Ves B – FK Dúbravka.
● 10. kolo (15. október, 15.00): NMŠK 1922 Bratislava – FK Dúbravka.
● 11. kolo (22. október, 15.00): FK Dúbravka – ŠK Nová Dedinka.
● 12. kolo (29. október , 14.00): FK Dúbravka – MŠK Senec.
● 13. kolo (4. november, 10.30): ŠK Krasňany – FK Dúbravka.          
(pet)

Dôstojný stánok nielen pre mládežnícky futbal   
Manažér FK Dúbravka Miroslav Janky mladší: „Sen môjho otca sme dosnívali v marci“          
V Dúbravke máme už niekoľko mesiacov krásny a dôstojný futbalový stánok, ktorý nám mnohí závidia. Kapacita je približne 400 divákov, z toho je 280 miest na sedenie v dvoch tribúnach. O tom, čo viedlo vedenie CRA k takej  rozsiahlej rekonštrukcii, ako aj o momentálnej situácii vo FK Dúbravka, sme hovorili s manažérom klubu Miroslavom Jankym mladším.   
„Bol to sen, ktorý začal snívať ešte môj otec (Miroslav Janky starší – pozn. autora)  ešte v 80-tych rokoch, keď sa stal predsedom vtedajšieho futbalového klubu. Rekonštrukcia areálu sa vlastne začala už v roku 2003, keď sme kompletne zrekonštruovali budovu starej telocvične. Dnes tu máme modernú halu s možnosťou športového vyžitia (tenis, bedminton, stolný tenis) vrátane dvoch bowlingových dráh. Ďalším motivačným faktorom bol aj súčasný trend športovania. Ľudia chcú športovať a venovať sa športu buď priamo, alebo prostredníctvom svojich detí. V poslednej dobe skôr badať úbytok športových plôch. Aj preto sme sa v našej spoločnosti rozhodli, že vybudujeme v Dúbravke dôstojné miesto pre výchovu a rozvoj hlavne mládežníckeho futbalu. Každý, kto rozumie športu vie, že hlavne v Bratislave je to skôr rarita ako pravidlo.“
■  Čo sa vlastne v priebehu necelého roka na štadióne urobilo?
„Samotná rekonštrukcia začala v minulom roku v máji a skončila v marci. Čiže za necelých jedenásť mesiacov sme kompletne zrekonštruovali celý areál. Treba podotknúť, že sme odohrali vo všetkých prihlásených kategóriách aj napriek sťaženým podmienkam celý súťažný ročník. Za to patrí vďaka trénerom, hráčom aj ich rodičom, že toto aj pre nich ťažké obdobie s nami vydržali. Výsledok určite stojí za to. Rekonštrukcia futbalového areálu je pokračovaním už spomenutej výstavby v roku 2003 a zahŕňa kompletne novú sociálnu budovu ako zázemia pre futbalový klub. Je tam päť šatní pre hráčov, ďalej pre rozhodcov, trénerov, práčovňa a už spomínané dve nové tribúny s prepojením na súčasnú halu. V neposlednom rade je to vybudovanie umelého trávnika, vrátane umelého osvetlenia. To nám umožní využívať hraciu plochu po dobu 365 dni v roku, čo pri prírodnom trávniku nie je možné. Rozmery ihriska sú 98 x 61 m. Areál bol zrekonštruovaný čisto zo súkromných zdrojov, pričom ide o kombináciu vlastných zdrojov a bankového úveru.“                                          
■  Čo vlastne pre klub umelá tráva znamená?                                                                 
„Umelá tráva síce nikdy nebude mať parametre prírodného trávnika, súčasné materiály, z ktorých sú umelé trávniky vyrobené, ale umožnili, aby sa tieto parametre k nemu výrazne priblížili. My máme na našom štadióne umelú trávu tretej generácie vrátane pružnej podložky, ktorá má dokonca certifikáciu FIFA 2*. Takúto umelú trávu majú na Slovensku len ligové kluby. Najväčšia výhoda však spočíva v tom, že je ho možné využívať po celý rok, čo pri prírodnom trávniku nie je možné. Využijeme to hlavne v zimnom období, keď sme boli v minulosti nútení využívať haly a telocvične. Takisto aj napríklad po prívalových zrážkach je možné vďaka štrkovej drenáži pod umelým trávnikom trávnik využívať takmer okamžite. Prírodný trávnik, až na výnimky, to vôbec neumožňuje. Pri správnej údržbe je životnosť umelého trávnika 10 – 15 rokov.“  
■  S novým štadiónom vraj veľmi stúpol záujem detí trénovať v klube?
 „Zvýšený záujem je logickým vyústením výrazného zlepšenia podmienok pre všetkých hráčov, trénerov i divákov. Počet detí narástol za posledné obdobie dvojnásobne Ide najmä o deti vo veku 5 – 11 rokov, vrátane dievčat. Budeme radi, ak tento trend bude pokračovať aj naďalej.
■  Klub sa v poslednom období posilnil na trénerskom a funkcionárskom poli.                          
„Za posledný rok sme sa vďaka nárastu záujmu zo strany detí a tým pádom skvalitneniu tréningového procesu rozšírili. Dnes máme desať trénerov v mládežníckych kategóriách. Otec vykonáva naďalej funkciu predsedu klubu a ja sa venujem manažérskej a operatívnej činnosti. Keďže sme malý klub, nemôžeme si dovoliť širokú funkcionársku štruktúru. Tá súčasná je čisto dobrovoľná.“        
■  Aké ciele má klub v tejto sezóne a do budúcich rokov?                                                                  
 „Ciele by som rozdelil na krátkodobé a dlhodobé. Medzi krátkodobé patrí stabilizácia trénerského kolektívu. V novom školskom roku, ktorý teraz začína, chceme urobiť  nábor detí ročníkov 2008 –2011. Samozrejme, vítané sú aj iné ročníky. Ďalej chceme doladiť fungovanie nového areálu k spokojnosti všetkých športovcov aj divákov, aby sa sem radi vracali a cítili sa u nás príjemne. Medzi dlhodobé ciele patrí zlepšenie komfortu pre divákov z hľadiska parkovania a dopravy k nám. Tu by sme uvítali výraznejšiu podporu zo strany miestneho úradu, nielen finančnú, ale aj legislatívnu. Ďalej plánujeme otvorenie všetkých mládežníckych kategórií v horizonte 3-4 rokov a veríme úspešné účinkovanie v najvyšších bratislavských súťažiach.“
Na záver Miroslav Janky ml. zdôraznil, že FK Dúbravka dáva šancu všetkým záujemcom o futbal a športové vyžitie. Klub uvíta každú pomoc, ktorá mu pomôže zrealizovať jeho ciele a plány.
Jozef Petrovský
Baví ťa futbal? 
Tak príď medzi nás!
Futbalový klub zo starej Dúbravky FK Dúbravka medzi sebou rád privíta nových členov.  V zrekonštruovanom areáli klubu nájdu deti ideálne podmienky pre svoj športový rozvoj. Aj vy môžete prispieť k rastu a novému smerovaniu klubu. Vďaka futbalu získaš množstvo kamarátov a zážitkov. Prihlasovať sa môžu chlapci aj dievčatá. Príležitosť hrať futbal dáme každému, pretože futbal je hra pre všetkých. 
Všetky informácie získate na tel. č. 0905322941, 0905613897, 0264364489, alebo emailom na fkdubravka@fkdubravka.sk 
Webová stránka – www.fkdubravka.sk            
Pozývajú na trávnik                                                                                                                           
■ Futbalový klub polície Dúbravka pozýva do svojich radov chlapcov a dievčatá do futbalovej predprípravky – škôlky, ročníky narodenia 2010 – 2012. Taktiež aj mladých futbalistov a futbalistky, ročníky narodenia 2007 – 2009 na doplnenie prípravky. Nábor sa bude konať na futbalovom štadióne Športového centra polície, M. Sch. Trnavského 2/a každý utorok, stredu a vo štvrtok v čase 17.00 – 18.30 h v mesiacoch september a október. 
V prípade otázok nás kontaktujte na tel. čísle 0903434035 (Š. Gubrica) alebo mailom s.gubrica@gmail.com.